Σχέδιο ΚΑΝΟΝΙΣΜΟΥ ΤΗΣ ΕΠΙΤΡΟΠΗΣ για τη θέσπιση δημοσιονομικού κανονισμού-πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. ... του Συμβουλίου (του δημοσιονομικού κανονισμού που εφαρμόζεται στον γενικό προϋπολογισμό)

ΠΙΝΑΚΑΣ ΠΕΡΙΕΧΟΜΕΝΩΝ

ΑΙΤΙΟΛΟΓΙΚΗ ΕΚΘΕΣΗ

ΚΑΝΟΝΙΣΜΟΣ ΤΗΣ ΕΠΙΤΡΟΠΗΣ

ΤΙΤΛΟΣ Ι ΑΝΤΙΚΕΙΜΕΝΟ

ΤΙΤΛΟΣ ΙΙ ΟΙ ΑΡΧΕΣ ΤΟΥ ΠΡΟΫΠΟΛΟΓΙΣΜΟΥ

ΚΕΦΑΛΑΙΟ 1 Η ΑΡΧΗ ΤΗΣ ΕΝΟΤΗΤΑΣ ΚΑΙ ΤΗΣ ΑΥΘΕΝΤΙΚΟΤΗΤΑΣ ΤΟΥ ΠΡΟΫΠΟΛΟΓΙΣΜΟΥ

ΚΕΦΑΛΑΙΟ 2 Η ΑΡΧΗ ΤΗΣ ΕΤΗΣΙΑΣ ΔΙΑΡΚΕΙΑΣ

ΚΕΦΑΛΑΙΟ 3 Η ΑΡΧΗ ΤΗΣ ΙΣΟΣΚΕΛΙΣΗΣ

ΚΕΦΑΛΑΙΟ 4 Η ΑΡΧΗ ΤΗΣ ΕΝΙΑΙΑΣ ΝΟΜΙΣΜΑΤΙΚΗΣ ΜΟΝΑΔΑΣ

ΚΕΦΑΛΑΙΟ 5 Η ΑΡΧΗ ΤΗΣ ΚΑΘΟΛΙΚΟΤΗΤΑΣ

ΚΕΦΑΛΑΙΟ 6 Η ΑΡΧΗ ΤΗΣ ΕΙΔΙΚΟΤΗΤΑΣ

ΚΕΦΑΛΑΙΟ 7 Η ΑΡΧΗ ΤΗΣ ΧΡΗΣΤΗΣ ΔΗΜΟΣΙΟΝΟΜΙΚΗΣ ΔΙΑΧΕΙΡΙΣΗΣ

ΚΕΦΑΛΑΙΟ 8 Η ΑΡΧΗ ΤΗΣ ΔΙΑΦΑΝΕΙΑΣ

ΤΙΤΛΟΣ ΙΙΙ ΚΑΤΑΡΤΙΣΗ ΚΑΙ ΔΙΑΡΘΡΩΣΗ ΤΟΥ ΠΡΟΫΠΟΛΟΓΙΣΜΟΥ

ΚΕΦΑΛΑΙΟ 1 ΚΑΤΑΡΤΙΣΗ ΤΟΥ ΠΡΟΫΠΟΛΟΓΙΣΜΟΥ

ΚΕΦΑΛΑΙΟ 2 ΔΙΑΡΘΡΩΣΗ ΚΑΙ ΠΑΡΟΥΣΙΑΣΗ ΤΟΥ ΠΡΟΫΠΟΛΟΓΙΣΜΟΥ

ΤΙΤΛΟΣ IV ΕΚΤΕΛΕΣΗ ΤΟΥ ΠΡΟΫΠΟΛΟΓΙΣΜΟΥ

ΚΕΦΑΛΑΙΟ 1 ΓΕΝΙΚΕΣ ΔΙΑΤΑΞΕΙΣ

ΚΕΦΑΛΑΙΟ 2 ΔΗΜΟΣΙΟΝΟΜΙΚΟΙ ΠΑΡΑΓΟΝΤΕΣ

Τμήμα 1 Η αρχή του διαχωρισμού των καθηκόντων

Τμήμα 2 Ο διατάκτης

Τμήμα 3 Ο υπόλογος

Τμήμα 4 Ο υπόλογος παγίων προκαταβολών

ΚΕΦΑΛΑΙΟ 3 ΕΥΘΥΝΗ ΤΩΝ ΔΗΜΟΣΙΟΝΟΜΙΚΩΝ ΠΑΡΑΓΟΝΤΩΝ

Τμήμα 1 Γενικοί κανόνες

Τμήμα 2 Κανόνες που εφαρμόζονται για τον διατάκτη και για τους διατάκτες κύριας και δευτερεύουσας μεταβίβασης αρμοδιοτήτων

Τμήμα 3 Κανόνες που εφαρμόζονται για τους υπολόγους και τους υπολόγους παγίων προκαταβολών

ΚΕΦΑΛΑΙΟ 4 ΠΡΑΞΕΙΣ ΕΣΟΔΩΝ

Τμήμα 1 Γενικές διατάξεις

Τμήμα 2 Πρόβλεψη απαίτησης

Τμήμα 3 Βεβαίωση απαίτησης

Τμήμα 4 Εντολή είσπραξης

Τμήμα 5 Είσπραξη

Τμήμα 6 Ειδικές διατάξεις που εφαρμόζονται για τους φόρους και τα τέλη

ΚΕΦΑΛΑΙΟ 6 ΠΡΑΞΕΙΣ ΔΑΠΑΝΩΝ

Τμήμα 1 Ανάληψη δαπάνης

Τμήμα 2 Εκκαθάριση δαπάνης

Τμήμα 3 Εντολή πληρωμής δαπάνης

Τμήμα 4 Πληρωμή δαπάνης

Τμήμα 5 Προθεσμίες των πράξεων δαπανών

ΚΕΦΑΛΑΙΟ 7 ΜΗΧΑΝΟΓΡΑΦΙΚΑ ΣΥΣΤΗΜΑΤΑ

ΚΕΦΑΛΑΙΟ 8 Ο ΕΣΩΤΕΡΙΚΟΣ ΕΛΕΓΚΤΗΣ

ΤΙΤΛΟΣ V ΑΝΑΘΕΣΗ ΤΩΝ ΔΗΜΟΣΙΩΝ ΣΥΜΒΑΣΕΩΝ

ΤΙΤΛΟΣ VI ΕΠΙΧΟΡΗΓΗΣΕΙΣ ΧΟΡΗΓΟΥΜΕΝΕΣ ΑΠΟ ΤΟΝ ΟΡΓΑΝΙΣΜΟ

ΤΙΤΛΟΣ VII ΑΠΟΔΟΣΗ ΤΩΝ ΛΟΓΑΡΙΑΣΜΩΝ ΚΑΙ ΛΟΓΙΣΤΙΚΗ

ΚΕΦΑΛΑΙΟ 1 ΑΠΟΔΟΣΗ ΤΩΝ ΛΟΓΑΡΙΑΣΜΩΝ

ΚΕΦΑΛΑΙΟ 2 ΛΟΓΙΣΤΙΚΗ

Τμήμα 1 Κοινές διατάξεις

Τμήμα 2 Γενική λογιστική

Τμήμα 3 Λογιστική του προϋπολογισμού

ΚΕΦΑΛΑΙΟ 4 ΑΠΟΓΡΑΦΗ ΤΩΝ ΠΑΓΙΩΝ ΣΤΟΙΧΕΙΩΝ ΕΝΕΡΓΗΤΙΚΟΥ

ΤΙΤΛΟΣ VIII ΕΞΩΤΕΡΙΚΟΣ ΕΛΕΓΧΟΣ ΚΑΙ ΑΠΑΛΛΑΓΗ

ΚΕΦΑΛΑΙΟ 1 ΕΞΩΤΕΡΙΚΟΣ ΕΛΕΓΧΟΣ

ΚΕΦΑΛΑΙΟ 2 ΑΠΑΛΛΑΓΗ

ΤΙΤΛΟΣ Χ ΤΕΛΙΚΕΣ ΚΑΙ ΜΕΤΑΒΑΤΙΚΕΣ ΔΙΑΤΑΞΕΙΣ

ΑΙΤΙΟΛΟΓΙΚΗ ΕΚΘΕΣΗ

1. Σύμφωνα με το άρθρο 142 του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (εφεξής ο "γενικός δημοσιονομικός κανονισμός"), ο οποίος εξεδόθη το 1977, οι κοινοτικοί οργανισμοί που αποτελούν νομικά πρόσωπα όφειλαν να εκδώσουν επιμέρους δημοσιονομικές κανονιστικές ρυθμίσεις, οι οποίες έπρεπε να βασίζονται, κατά το μέτρο του δυνατού, στις διατάξεις του γενικού δημοσιονομικού κανονισμού.

2. Ο νέος γενικός δημοσιονομικός κανονισμός, ο οποίος θα τεθεί σε εφαρμογή από την 1η Ιανουαρίου 2003, αποτελεί μια σε βάθος μεταρρύθμιση των τρόπων δημοσιονομικής και χρηματοοικονομικής διαχείρισης των κοινοτικών θεσμικών οργάνων, θεσπίζοντας ιδίως την κατάργηση του εκ των προτέρων κεντρικού ελέγχου των διαχειριστικών πράξεων και την ενίσχυση της ευθύνης των διατακτών. Ως εκ τούτου, είναι απαραίτητο, οι επιμέρους δημοσιονομικές ρυθμίσεις των κοινοτικών οργανισμών να ακολουθήσουν την ίδια εξέλιξη και να προβλέπουν τις νέες πρακτικές.

Έτσι, τo άρθρo 185 τoυ νέου γενικού δημοσιονομικού καvovισμoύ πρoβλέπει τα εξής:

α) Η Επιτροπή θεσπίζει δημοσιονομικό κανονισμό-πλαίσιο για τους οργανισμούς που συνίστανται από τις Κοινότητες, είναι νομικά πρόσωπα και εισπράττουν επιχορηγήσεις από τον γενικό προϋπολογισμό. Οι δημοσιονομικές κανονιστικές ρυθμίσεις αυτών των οργανισμών μπορούν να αποκλίνουν από τον κανονισμό-πλαίσιο μόνον εάν το επιβάλλουν οι ειδικές απαιτήσεις της λειτουργίας τους, και με την εκ των προτέρων συγκατάθεση της Επιτροπής.

β) Η απαλλαγή ως προς την εκτέλεση των προϋπολογισμών των οργανισμών αυτών δίδεται από το Ευρωπαϊκό Κοινοβούλιο, βάσει σχετικής σύστασης του Συμβουλίου.

γ) Ο εσωτερικός ελεγκτής της Επιτροπής ασκεί έναντι των οργανισμών αυτών τις ίδιες αρμοδιότητες με εκείνες που του ανατίθενται έναντι των υπηρεσιών της Επιτροπής.

δ) Οι ως άνω οργανισμοί εφαρμόζουν τους λογιστικούς κανόνες του άρθρου 132, έτσι ώστε να είναι δυνατή η ενοποίηση των λογαριασμών τους με τους λογαριασμούς της Επιτροπής.

Ακόμη, το άρθρο 46 παρ. 3 στοιχείο δ) του νέου γενικού δημοσιονομικού κανονισμού προβλέπει ότι ο πίνακας προσωπικού των κοινοτικών οργανισμών του άρθρου 185 εκδίδεται από την αρμόδια για τον προϋπολογισμό αρχή (Συμβούλιο και Ευρωπαϊκό Κοινοβούλιο). Το άρθρο 14 του νέου γενικού δημοσιονομικού κανονισμού προσθέτει ότι η απαγόρευση ανάληψης υποχρεώσεων ισχύει και για τους κοινοτικούς οργανισμούς που αποτελούν νομικά πρόσωπα.

3. Βάσει σχετικής υπόδειξης του Ελεγκτικού Συνεδρίου, το άρθρο 185 προβλέπει μια νέα συνάρθρωση των δημοσιονομικών κανονιστικών ρυθμίσεων των εν λόγω κοινοτικών οργανισμών και του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων, βάσει του οποίου κάθε κοινοτικός οργανισμός του άρθρου 184 καλείται να εκδώσει, μέχρι την 1η Ιανουαρίου 2003, τον δικό του δημοσιονομικό κανονισμό. Ο εν λόγω δημοσιονομικός κανονισμός-πλαίσιο αποτελεί το αντικείμενο του παρόντος σχεδίου, το οποίο θα επιτρέψει την καλύτερη εναρμόνιση των δημοσιονομικών, λογιστικών και ελεγκτικών διατάξεων των κοινοτικών οργανισμών με τις διατάξεις που ισχύουν για τα θεσμικά όργανα.

4. Η σύνταξη του σχεδίου αυτού ολοκληρώθηκε στους κόλπους μιας ομάδας εργασίας στην οποία μετείχαν, με πυρήνα τις υπηρεσίες της Επιτροπής, εκπρόσωποι των ενδιαφερόμενων κοινοτικών οργανισμών και, ανεπίσημα, του Ελεγκτικού Συνεδρίου. Το παρόν σχέδιο συντάχθηκε με υπόδειγμα τον δημοσιονομικό κανονισμό που εφαρμόζεται στον γενικό προϋπολογισμό, από τον οποίο αντιγράφει διατάξεις, εφόσον κρίνονται ενδεδειγμένες για τους κοινοτικούς οργανισμούς, αφήνοντας ωστόσο σε καθέναν από αυτούς τη δυνατότητα να προτείνει τις αναγκαίες προσαρμογές στις επιταγές τις διαχείρισής του, με τη συγκατάθεση της Επιτροπής, και την ευθύνη της εφαρμογής των λεπτομερών κανόνων εφαρμογής που οι οργανισμοί αυτοί κρίνουν αναγκαίο να υιοθετήσουν.

5. Το σχέδιο δημοσιονομικού κανονισμού-πλαισίου δεν αντιγράφει τις ακόλουθες διατάξεις του νέου δημοσιονομικού κανονισμού, οι οποίες δεν κρίνονται ενδεδειγμένες για τους κοινοτικούς οργανισμούς:

- τις ειδικές διατάξεις του μέρους ΙΙ του γενικού δημοσιονομικού κανονισμού, οι οποίες αναφέρονται σε τομείς δράσης ξένους προς τους κοινοτικούς οργανισμούς (ΕΓΤΠΕ, Διαρθρωτικά Ταμεία, έρευνα, εξωτερικές ενέργειες και υπηρεσίες) καθώς και τις διατάξεις του μέρους ΙΙΙ (μεταβατικές και τελικές διατάξεις).

- τον πίνακα εσόδων με συγκεκριμένο προορισμό του γενικού δημοσιονομικού κανονισμού, ο οποίος χρησιμοποιείται μόνο εν μέρει.

- τη λεπτομερή διαδικασία μεταφοράς πιστώσεων και κατάρτισης του προϋπολογισμού.

- τους διαφοροποιημένους τρόπους διαχείρισης που υλοποιούν την έννοια της προσφυγής σε εξωτερικούς συνεργάτες.

- την ενημέρωση του Ευρωπαϊκού Κοινοβουλίου και του Συμβουλίου σε δημοσιονομικά θέματα, ενόσω τα δύο αυτά θεσμικά όργανα δεν αποτελούν την αρμόδια για τον προϋπολογισμό αρχή των κοινοτικών οργανισμών στους οποίους αναφέρεται ο δημοσιονομικός κανονισμός-πλαίσιο.

- την υποχρέωση σύνταξης κατάστασης δαπανών με ταξινόμηση κατά προορισμό, η οποία προβλέπεται στον νέο δημοσιονομικό κανονισμό για την Επιτροπή, ενώ είναι προαιρετική για τους κοινοτικούς οργανισμούς, όπου η μέθοδος αυτή έχει μικρή μόνο σημασία.

- τις διατάξεις περί επιχορηγήσεων και συμβάσεων, οι οποίες αντικαθίστανται με παραπομπές στον γενικό δημοσιονομικό κανονισμό.

6. Αν και το άρθρο 185 του νέου γενικού δημοσιονομικού κανονισμού δεν απαιτεί διοργανικές διαβουλεύσεις, η Επιτροπή δεσμεύεται (βλέπε δήλωση επί του άρθρου 185) να ζητήσει τη γνώμη του Ελεγκτικού Συνεδρίου, του Ευρωπαϊκού Κοινοβουλίου και του Συμβουλίου σχετικά με το εν λόγω σχέδιο.

Για τον λόγο αυτόν, το παρόν κείμενο πρέπει να εκδοθεί από την Επιτροπή με τη μορφή σχεδίου και να διαβιβασθεί προς τα ως άνω τρία θεσμικά όργανα για διαβούλευση. Τα όργανα αυτά έχουν επίσης δεσμευθεί, στο πλαίσιο της προαναφερόμενης δήλωσης, να αποφανθούν εντός έξι εβδομάδων από την παραλαβή του σχεδίου. Η Επιτροπή θα εκδώσει το οριστικό κείμενο έγκαιρα, ώστε ο νέος δημοσιονομικός κανονισμός να τεθεί σε εφαρμογή την 1η Ιανουαρίου 2003.

Σχέδιο ΚΑΝΟΝΙΣΜΟΥ ΤΗΣ ΕΠΙΤΡΟΠΗΣ για τη θέσπιση δημοσιονομικού κανονισμού-πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. ... του Συμβουλίου (του δημοσιονομικού κανονισμού που εφαρμόζεται στον γενικό προϋπολογισμό)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τον κανονισμό (ΕΚ, Ευρατόμ) ... του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων, και ιδίως το άρθρο 185 παρ. 1 [1],

[1] ΕΕ L ... της ..., σ. 1.

Εκτιμώντας τα ακόλουθα:

(1) Κοινοτικοί οργανισμοί, οι οποίοι θεσπίσθηκαν για να αναλάβουν τη διεκπεραίωση ορισμένων κοινοτικών παρεμβάσεων, απέκτησαν νομική προσωπικότητα, συνακόλουθα δε και δικό τους προϋπολογισμό, ο οποίος πλαισιώνεται από συγκεκριμένο δημοσιονομικό κανονισμό. Για να εξασφαλισθεί μια σχετική ομοιογένεια μεταξύ του κανονισμού αυτού και του κανονισμού (ΕΚ, Ευρατόμ) ... του Συμβουλίου (ο δημοσιονομικός κανονισμός που εφαρμόζεται στον γενικό προϋπολογισμό των Ευρωπαϊκών Κοινοτήτων), και κατ' εφαρμογή των διατάξεων του άρθρου 185 παρ. 1 αυτού, ...

(2) Για την εξασφάλιση κάποιας ομοιογένειας μεταξύ του παρόντος κανονισμού και του κανονισμού (ΕΚ) αριθ. ... του Συμβουλίου (Δημοσιονομικός κανονισμός που εφαρμόζεται στον γενικό προϋπολογισμό των Ευρωπαϊκών Κοινοτήτων), και κατ' εφαρμογή των διατάξεων του άρθρου 185 παρ. 1 αυτού, ο παρών δημοσιονομικός κανονισμός-πλαίσιο οφείλει να καθορίσει τους κανόνες που διέπουν την κατάρτιση, την εκτέλεση και τον έλεγχο του προϋπολογισμού των κοινοτικών οργανισμών που πράγματι λαμβάνουν επιχορήγηση από τον κοινοτικό προϋπολογισμό (εφεξής "οι κοινοτικοί οργανισμοί"). Με βάση αυτόν τον δημοσιονομικό κανονισμό οι εν λόγω οργανισμοί θα εκδώσουν καθένας τον δικό του δημοσιονομικό κανονισμό, ο οποίος είναι δυνατόν, σύμφωνα με το προαναφερόμενο άρθρο 185, να αποκλίνει από τον δημοσιονομικό κανονισμό-πλαίσιο ανάλογα με τις ειδικές απαιτήσεις της λειτουργίας καθενός από τους οργανισμούς αυτούς, αλλά αφού προηγηθεί η συγκατάθεση της Επιτροπής.

(3) Όπως και ο γενικός δημοσιονομικός κανονισμός, ο παρών δημοσιονομικός κανονισμός-πλαίσιο περιορίζεται στη θέσπιση των βασικών αρχών και κανόνων που θα διέπουν ολόκληρο τον αντίστοιχο δημοσιονομικό τομέα, ενώ οι εκτελεστικές διατάξεις θα μπορέσουν να εκδοθούν στη συνέχεια από τους επιμέρους κοινοτικούς οργανισμούς, έτσι ώστε να καταστούν οι δημοσιονομικές τους κανονιστικές ρυθμίσεις περισσότερο εύληπτες.

(4) Εν όψει της κατάρτισης και της εκτέλεσης του προϋπολογισμού, πρέπει να επιβεβαιώνεται η τήρηση των τεσσάρων θεμελιωδών αρχών του δικαίου του προϋπολογισμού (ενότητα, καθολικότητα, ειδικότητα, ετήσια διάρκεια), καθώς και των αρχών της αυθεντικότητας, της ισοσκέλισης, της ενιαίας νομισματικής μονάδας, της χρηστής δημοσιονομικής διαχείρισης και της διαφάνειας.

(5) Είναι αναγκαίο να καθορίζονται οι αρμοδιότητες και οι ευθύνες του υπολόγου, του εσωτερικού ελεγκτή και των διατακτών. Η ευθύνη των παραγόντων αυτών είναι πλήρης και για όλες τις πράξεις εσόδων και δαπανών που εκτελούνται υπό την εποπτεία τους, πράξεις για τις οποίες οφείλουν να λογοδοτούν, μεταξύ άλλων στο πλαίσιο πειθαρχικών διαδικασιών, εφόσον συντρέχει περίπτωση.

(6) Όπως και τα θεσμικά όργανα, οι κοινοτικοί οργανισμοί δεν πρέπει να έχουν τη δυνατότητα να συνάπτουν δάνεια, σύμφωνα με το άρθρο 14 του γενικού δημοσιονομικού κανονισμού.

(7) Το έργο του εσωτερικού ελέγχου στους κοινοτικούς οργανισμούς πρέπει να διεκπεραιώνεται από τον εσωτερικό ελεγκτή της Επιτροπής, ο οποίος καθίσταται έτσι ο εγγυητής της συνεκτικότητας ολόκληρου του συστήματος και των μεθόδων εργασίας, σύμφωνα με το άρθρο 185 παρ. 3 του γενικού δημοσιονομικού κανονισμού).

(8) Το χρονοδιάγραμμα κατάρτισης του προϋπολογισμού, απόδοσης των λογαριασμών και απαλλαγής πρέπει να ευθυγραμμίζεται με τις αντίστοιχες διατάξεις του γενικού δημοσιονομικού κανονισμού, η δε αρμόδια για την απαλλαγή των κοινοτικών οργανισμών αρχή είναι στο εξής η ίδια με εκείνη για τον γενικό προϋπολογισμό (άρθρο 185 παρ. 2 του γενικού δημοσιονομικού κανονισμού).

(9) Οι λογιστικοί κανόνες που εφαρμόζονται από τους εν λόγω οργανισμούς πρέπει να επιτρέπουν την ενοποίηση των λογαριασμών τους με τους λογαριασμούς των θεσμικών οργάνων, προς τούτο δε πρέπει να θεσπίζονται από τον υπόλογο της Επιτροπής, σύμφωνα με το άρθρο 133 του νέου γενικού δημοσιονομικού κανονισμού.

(10) Σύμφωνα με το άρθρο 46 του γενικού δημοσιονομικού κανονισμού, ο πίνακας προσωπικού πρέπει στο εξής να υποβάλλεται προς έγκριση στην αρμόδια για τον προϋπολογισμό αρχή.

(11) Είναι αναγκαίο, η αρχή που προβλέπεται στο άρθρο 66 παρ. 4 του γενικού δημοσιονομικού κανονισμού και συγκροτείται από την Επιτροπή με σκοπό την αξιολόγηση των παρατυπιών να συμπίπτει με εκείνη στην οποία κάθε κοινοτικός οργανισμός θα προσφεύγει, έτσι ώστε για πανομοιότυπες συμπεριφορές να πραγματοποιείται η ίδια αξιολόγηση.

(12) Οι κοινοτικοί οργανισμοί, ιδίως επειδή επιχορηγούνται με πιστώσεις του κοινοτικού προϋπολογισμού, πρέπει να τηρούν αυστηρά τις ίδιες απαιτήσεις με τα θεσμικά όργανα σε ό,τι αφορά τις δημόσιες συμβάσεις και τις επιχορηγήσεις, ενόσω αυτές επιτρέπονται από τις συστατικές πράξεις των οργανισμών αυτών. Προς τούτο, αρκεί να γίνεται παραπομπή στις οικείες διατάξεις του γενικού δημοσιονομικού κανονισμού.

(13) Όπως και τα θεσμικά όργανα, οι κοινοτικοί οργανισμοί μπορούν, κατά την άσκηση των καθηκόντων που τους ανατίθενται, να προσφεύγουν σε εξωτερικές οντότητες ιδιωτικού δικαίου μόνο σε περίπτωση ανάγκης, και μόνο για καθήκοντα που δεν συνεπάγονται ούτε άσκηση δημόσιας εξουσίας ούτε διακριτική ευχέρεια εκτίμησης, και τούτο για να εξασφαλίζεται η υπευθυνότητα κάθε κοινοτικού οργανισμού κατά την εκτέλεση του προϋπολογισμού του και η τήρηση των στόχων που του έχουν τεθεί κατά τη σύστασή του.

(14) Οι κοινοτικοί οργανισμοί οφείλουν να συνοδεύουν κάθε αίτηση καταβολής κοινοτικής επιχορήγησης με ταμειακή πρόβλεψη, τα δε κεφάλαια που καταβάλλονται από τις Κοινότητες στο πλαίσιο κάθε επιχορήγησης πρέπει να αποφέρουν τόκους υπέρ των Κοινοτήτων.

(15) Ειδικές διατάξεις πρέπει να διέπουν την οργάνωση της είσπραξης των φόρων και τελών, τα οποία αποτελούν έναν από τους πόρους των οργανισμών αυτών.

(16) Με γνώμονα τις κανονιστικές απαιτήσεις που απορρέουν από τις συστατικές πράξεις των κοινοτικών οργανισμών, ενδείκνυται να αναπροσαρμοσθεί η διαδικασία απόδοσης των λογαριασμών και να προβλεφθεί η διατύπωση γνώμης από το διοικητικό συμβούλιο επί των λογαριασμών.

(17) Οι μόνες διατάξεις του γενικού δημοσιονομικού κανονισμού που πρέπει να περιληφθούν στον παρόντα κανονισμό είναι όσες κρίνονται ενδεδειγμένες για τους κοινοτικούς οργανισμούς. Έτσι, πιο συγκεκριμένα ο παρών κανονισμός δεν περιλαμβάνει:

- τις διατάξεις οι οποίες αφορούν τομείς δράσης ξένους προς τους κοινοτικούς οργανισμούς (ΕΓΤΠΕ, Διαρθρωτικά Ταμεία, έρευνα, εξωτερικές ενέργειες και υπηρεσίες), τους διαφοροποιημένους τρόπους διαχείρισης που αντιστοιχούν στην έννοια της προσφυγής σε εξωτερικούς συνεργάτες, και τα πληροφοριακά στοιχεία του προϋπολογισμού που προορίζονται για το Ευρωπαϊκό Κοινοβούλιο και το Συμβούλιο.

- μόνο ορισμένα έσοδα με συγκεκριμένο προορισμό, του γενικού δημοσιονομικού κανονισμού, πρέπει να ληφθούν υπόψη.

- η διαδικασία για τις μεταφορές πιστώσεων και την κατάρτιση του προϋπολογισμού πρέπει να είναι λιγότερο λεπτομερειακή και περίπλοκη.

- Οι κοινοτικοί οργανισμοί δεν πρέπει πλέον να υποχρεούνται να συντάσσουν κατάσταση δαπανών με ταξινόμηση κατά προορισμό. Πιο συγκεκριμένα, αυτή η μέθοδος, η οποία είναι υποχρεωτική για την Επιτροπή βάσει του γενικού δημοσιονομικού κανονισμού, έχει περιορισμένη σημασία για τους κοινοτικούς οργανισμούς,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ :

ΤΙΤΛΟΣ Ι - ΑΝΤΙΚΕΙΜΕΝΟ

Άρθρο 1

Ο παρών κανονισμός εξειδικεύει τις ουσιώδεις αρχές και κανόνες που κάθε κοινοτικός οργανισμός του άρθρου 185 του κανονισμού (ΕΚ, Ευρατόμ) αριθ. ... (εφεξής "ο γενικός δημοσιονομικός κανονισμός") πρέπει να ενσωματώσει στις δικές του δημοσιονομικές κανονιστικές ρυθμίσεις.

Άρθρο 2

Για τους σκοπούς του παρόντος κανονισμού, ισχύουν οι ακόλουθοι ορισμοί :

« Κοινοτικός οργανισμός» : κάθε οργανισμός που προβλέπεται στο άρθρο 185 παρ. 1 του γενικού δημοσιονομικού κανονισμού.

« Διοικητικό συμβούλιο » : το κύριο εσωτερικό όργανο ενός κοινοτικού οργανισμού για τη λήψη των αποφάσεων σε θέματα δημοσιονομικά και χρηματοοικονομικά, ανεξάρτητα από την ονομασία του στη συστατική πράξη του οργανισμού αυτού.

« Διευθυντής » : το πρόσωπο που αναλαμβάνει την εκτέλεση των αποφάσεων του διοικητικού συμβουλίου, καθώς και του προϋπολογισμού του κοινοτικού οργανισμού, με την ιδιότητα του διατάκτη, ανεξάρτητα από την ονομασία του στη συστατική πράξη του κοινοτικού οργανισμού.

« Συστατική πράξη » : η πράξη κοινοτικού δικαίου με την οποία ρυθμίζονται οι ουσιώδεις πλευρές της σύστασης και της λειτουργίας του Οργανισμού.

« Αρμόδια για τον προϋπολογισμό αρχή » : το Ευρωπαϊκό Κοινοβούλιο και το Συμβούλιο της Ευρωπαϊκής Ένωσης.

« Συμβούλιο » : το Συμβούλιο της Ευρωπαϊκής Ένωσης.

« Διατάκτης » : αυτός που αναλαμβάνει τη διαχείριση των εσόδων και τα δαπανών του κοινοτικού οργανισμού.

« Κανονισμός Υπηρεσιακής Κατάστασης » : οι κανονισμοί και κανονιστικές διατάξεις που εφαρμόζονται στους υπαλλήλους και στο λοιπό προσωπικό των Ευρωπαϊκών Κοινοτήτων.

ΤΙΤΛΟΣ ΙΙ ΟΙ ΑΡΧΕΣ ΤΟΥ ΠΡΟΫΠΟΛΟΓΙΣΜΟΥ

'Αρθρo 3

Υπό τους όρους που καθορίζονται στον παρόντα κανονισμό, η κατάρτιση και η εκτέλεση του προϋπολογισμού του κοινοτικού οργανισμού τηρούν τις αρχές της ενότητας, της αυθεντικότητας, της ετήσιας διάρκειας, της ισοσκέλισης, της ενιαίας νομισματικής μονάδας, της καθολικότητας, της ειδικότητας, της χρηστής δημοσιονομικής διαχείρισης και της διαφάνειας.

ΚΕΦΑΛΑΙΟ 1 Η ΑΡΧΗ ΤΗΣ ΕΝΟΤΗΤΑΣ ΚΑΙ ΤΗΣ ΑΥΘΕΝΤΙΚΟΤΗΤΑΣ ΤΟΥ ΠΡΟΫΠΟΛΟΓΙΣΜΟΥ

'Αρθρo 4

Προϋπολογισμός είναι η πράξη που προβλέπει και εγκρίνει, για κάθε οικονομικό έτος, τα έσοδα και τις εκτιμώμενες ως αναγκαίες δαπάνες του κοινοτικού οργανισμού.

Άρθρο 5

Ο προϋπολογισμός του κοινοτικού οργανισμού περιλαμβάνει :

α) ίδια έσοδα, όπου περιλαμβάνονται όλοι οι φόροι και τέλη τα οποία ο κοινοτικός οργανισμός είναι εξουσιοδοτημένος να εισπράττει στο πλαίσιο των καθηκόντων που του έχουν ανατεθεί, καθώς και άλλα ενδεχομένως έσοδα.

β) επιχορήγηση εκ μέρους των Ευρωπαϊκών Κοινοτήτων.

γ) τις δαπάνες του κοινοτικού οργανισμού, συμπεριλαμβανόμενων των δαπανών διοικητικής λειτουργίας.

Άρθρο 6

1. Κανένα έσοδο και καμία δαπάνη δεν μπορεί να πραγματοποιηθεί παρά μόνο μέσω καταλογισμού σε γραμμή του προϋπολογισμού.

2. Καμία πίστωση δεν μπορεί να εγγραφεί στον προϋπολογισμό αν δεν αντιστοιχεί σε δαπάνη που εκτιμάται ως αναγκαία.

3. Καμία δαπάνη δεν μπορεί να αποτελέσει το αντικείμενο ούτε ανάληψης ούτε εντολής πέραν των εγκεκριμένων πιστώσεων του προϋπολογισμού του κοινοτικού οργανισμού.

ΚΕΦΑΛΑΙΟ 2 Η ΑΡΧΗ ΤΗΣ ΕΤΗΣΙΑΣ ΔΙΑΡΚΕΙΑΣ

Άρθρο 7

Οι πιστώσεις που εγγράφονται στον προϋπολογισμό εγκρίνονται για τη διάρκεια ενός οικονομικού έτους, το οποίο αρχίζει την 1η Ιανουαρίου και λήγει την 31η Δεκεμβρίου.

Άρθρο 8

1. Ο προϋπολογισμός περιλαμβάνει πιστώσεις διαχωριζόμενες και μη διαχωριζόμενες, οι οποίες αντιστοιχούν σε πιστώσεις αναλήψεων υποχρεώσεων και πιστώσεις πληρωμών.

2. Οι πιστώσεις διοικητικής λειτουργίας είναι μη διαχωριζόμενες πιστώσεις. Οι δαπάνες διοικητικής λειτουργίας που προκύπτουν από συμβάσεις οι οποίες καλύπτουν περιόδους υπερβαίνουσες το εκάστοτε οικονομικό έτος, είτε σύμφωνα με τα τοπικά ήθη, είτε για την προμήθεια υλικού εξοπλισμού, καταλογίζονται στον προϋπολογισμό του οικονομικού έτους κατά τη διάρκεια του οποίου πραγματοποιούνται.

3. Οι πιστώσεις αναλήψεων υποχρεώσεων καλύπτουν το συνολικό κόστος των νομικών δεσμεύσεων που αναλαμβάνονται κατά τη διάρκεια του εκάστοτε οικονομικού έτους.

4. Οι πιστώσεις πληρωμών καλύπτουν τις πληρωμές που απορρέουν από την εκπλήρωση των νομικών δεσμεύσεων που αναλαμβάνονται κατά τη διάρκεια του εκάστοτε οικονομικού έτους και /ή προγενέστερων οικονομικών ετών.

Άρθρο 9

1. Τα έσοδα του κοινοτικού οργανισμού κατά την έννοια του άρθρου 4 καταλογίζονται στο οικονομικό έτος βάσει των ποσών που εισπράττονται κατά τη διάρκεια του έτους αυτού.

2. Βάσει των εσόδων του κοινοτικού οργανισμού ανοίγονται ισόποσες πιστώσεις πληρωμών.

3. Οι πιστώσεις που διατίθενται στον προϋπολογισμό στο πλαίσιο ενός οικονομικού έτους μπορούν να χρησιμοποιούνται μόνο για την κάλυψη των δαπανών που αναλαμβάνονται και πληρώνονται κατά τη διάρκεια αυτού του οικονομικού έτους, καθώς και για την κάλυψη των ποσών που οφείλονται από αναλήψεις υποχρεώσεων προγενέστερων οικονομικών ετών.

4. Οι δεσμεύσεις πιστώσεων καταλογίζονται βάσει των νομικών δεσμεύσεων που αναλαμβάνονται μέχρι την 31η Δεκεμβρίου.

5. Οι πληρωμές καταλογίζονται σε ένα οικονομικό έτος βάσει των πληρωμών που πραγματοποιούνται από τον υπόλογο το αργότερο την 31η Δεκεμβρίου αυτού του οικονομικού έτους.

'Αρθρo 10

1. Οι πιστώσεις αναλήψεων υποχρεώσεων που δεν έχουν χρησιμοποιηθεί μέχρι το τέλος του οικονομικού έτους για το οποίο έχουν εγγραφεί ακυρώνονται.

Ωστόσο, είναι δυνατόν να αποτελέσουν αντικείμενο απόφασης μεταφοράς, και τούτο μόνο στο επόμενο οικονομικό έτος, η οποία λαμβάνεται από το διοικητικό συμβούλιο το αργότερο στις 15 Φεβρουαρίου και σύμφωνα με τις διατάξεις των παραγράφων 2 έως 8.

2. Οι πιστώσεις που αφορούν τις δαπάνες για το προσωπικό δεν μπορούν να αποτελέσουν το αντικείμενο απόφασης μεταφοράς.

3. Για τις πιστώσεις αναλήψεων υποχρεώσεων των διαχωριζόμενων πιστώσεων και για τις μη διαχωριζόμενες πιστώσεις που δεν έχουν ακόμη δεσμευθεί κατά το κλείσιμο του οικονομικού έτους, η μεταφορά στο επόμενο έτος μπορεί να αφορά τα ποσά που αντιστοιχούν στις πιστώσεις αναλήψεων υποχρεώσεων για τις οποίες στις 31 Δεκεμβρίου έχουν ολοκληρωθεί οι περισσότερες προπαρασκευαστικές φάσεις της πράξης δέσμευσης, όπως αυτές θα ορίζονται στους λεπτομερείς κανόνες εφαρμογής του δημοσιονομικού κανονισμού κάθε κοινοτικού οργανισμού. Τα εν λόγω ποσά μπορούν να δεσμευθούν μέχρι την 31η Μαρτίου του επόμενου έτους.

4. Για τις πιστώσεις πληρωμών των διαχωριζόμενων πιστώσεων, η μεταφορά μπορεί να αφορά τα ποσά που είναι αναγκαία για την κάλυψη προγενεστέρων υποχρεώσεων ή που συνδέονται με μεταφερθείσες πιστώσεις αναλήψεων υποχρεώσεων, εφόσον οι πιστώσεις που προβλέπονται στις αντίστοιχες γραμμές του προϋπολογισμού του επόμενου οικονομικού έτους δεν επιτρέπουν την κάλυψη των αναγκών. Ο κοινοτικός οργανισμός χρησιμοποιεί κατά προτεραιότητα τις πιστώσεις που έχουν εγκριθεί για το τρέχον οικονομικό έτος, στις δε μεταφερθείσες πιστώσεις καταφεύγει μόνο εφόσον εξαντληθούν οι πρώτες.

5. Οι μη διαχωριζόμενες πιστώσεις οι οποίες αντιστοιχούν σε υποχρεώσεις που έχουν αναληφθεί κανονικά μέχρι το κλείσιμο του οικονομικού έτους μεταφέρονται αυτοδικαίως στο επόμενο οικονομικό έτος, και μόνο σ' αυτό.

6. Οι πιστώσεις αναλήψεων υποχρεώσεων μπορούν να μεταφερθούν μόνον αν η ανάληψη των υποχρεώσεων δεν ήταν δυνατόν να εγκριθεί πριν από τις 31 Δεκεμβρίου του έτους N για λόγους, δεόντως αιτιολογημένους, που διέφυγαν της επιμέλειας του διατάκτη, και αν οι αντίστοιχες ενέργειες δεν είναι δυνατόν να χρηματοδοτηθούν από τον προϋπολογισμό του έτους N+1.

Οι μεταφερθείσες πιστώσεις που δεν έχουν δεσμευθεί μέχρι τις 31 Μαρτίου του οικονομικού έτους N +1 ακυρώνονται αυτομάτως.

Η λογιστική επιτρέπει τη διάκριση των πιστώσεων που έχουν μεταφερθεί με αυτόν τον τρόπο.

7. Οι πιστώσεις πληρωμών που δεν έχουν χρησιμοποιηθεί μέχρι την 31η Δεκεμβρίου του έτους Ν μεταφέρονται αυτοδικαίως. Ο κοινοτικός οργανισμός χρησιμοποιεί κατά προτεραιότητα τις πιστώσεις που έχουν εγκριθεί για το τρέχον οικονομικό έτος, στις δε μεταφερθείσες πιστώσεις καταφεύγει μόνο εφόσον εξαντληθούν οι πρώτες. Οι μεταφερόμενες πιστώσεις προστίθενται στις πιστώσεις πληρωμών του επόμενου οικονομικού έτους.

8. Οι πιστώσεις που είναι διαθέσιμες την 31η Δεκεμβρίου στο πλαίσιο εσόδων με συγκεκριμένο προορισμό και τις οποίες αναφέρεται το άρθρο 19 του παρόντος κανονισμού μεταφέρονται αυτοδικαίως.

'Αρθρo 11

Οι αποδεσμεύσεις πιστώσεων, μετά την ολική ή μερική μη εκτέλεση των ενεργειών για τις οποίες είχαν διατεθεί οι πιστώσεις, κατά τη διάρκεια μεταγενέστερων οικονομικών ετών σε σχέση με το οικονομικό έτος για το οποίο οι πιστώσεις αυτές είχαν εγγραφεί στον προϋπολογισμό, οδηγούν σε ακύρωση των αντίστοιχων πιστώσεων.

'Αρθρo 12

Οι πιστώσεις που εμφαίνονται στον προϋπολογισμό μπορούν να δεσμευθούν αμέσως μετά την οριστική έγκριση του προϋπολογισμού, και με ισχύ από την 1η Ιανουαρίου.

'Αρθρo 13

1. Οι δαπάνες τρέχουσας διαχείρισης μπορούν, από την 15η Νοεμβρίου κάθε έτους, να αναλαμβάνονται προκαταβολικά εις βάρος των πιστώσεων που προβλέπονται για το επόμενο οικονομικό έτος. Πάντως, αυτές οι αναλήψεις δαπανών δεν είναι δυνατόν να υπερβαίνουν το ένα τέταρτο των πιστώσεων που εμφαίνονται στην αντίστοιχη γραμμή του προϋπολογισμού για το τρέχον οικονομικό έτος. Επίσης, δεν μπορούν να αφορούν νέες δαπάνες οι οποίες δεν έχουν γίνει ακόμη αποδεκτές κατ' αρχήν στον τελευταίο κανονικώς εγκριθέντα προϋπολογισμό.

2. Οι δαπάνες οι οποίες, όπως τα μισθώματα, πρέπει να πραγματοποιούνται εκ των προτέρων, μπορούν να πληρώνονται από την 1η Δεκεμβρίου εις βάρος των πιστώσεων που προβλέπονται για το επόμενο οικονομικό έτος.

'Αρθρo 14

1. Εάν ο προϋπολογισμός του κοινοτικού οργανισμού δεν έχει ακόμη εγκριθεί οριστικά κατά την έναρξη του οικονομικού έτους, για τις πράξεις ανάληψης υποχρέωσης και πληρωμής που αναφέρονται σε δαπάνες των οποίων ο καταλογισμός σε συγκεκριμένη γραμμή του προϋπολογισμού θα μπορούσε να είχε πραγματοποιηθεί στο πλαίσιο του τελευταίου κανονικώς εγκριθέντα προϋπολογισμού εφαρμόζονται οι κανόνες που ακολουθούν.

2. Οι πράξεις ανάληψης υποχρέωσης μπορούν να γίνονται κατά κεφάλαιο και εντός του ορίου του ενός τετάρτου του συνόλου των πιστώσεων που είχαν εγκριθεί για το εκάστοτε κεφάλαιο στο πλαίσιο του προηγούμενου οικονομικού έτους, με προσαύξηση κατά το ένα δωδέκατο για κάθε διαρρεύσαντα μήνα, λαμβανομένων υπόψη και των μεταφορών πιστώσεων που πραγματοποιήθηκαν.

Οι πράξεις πληρωμής μπορούν να πραγματοποιούνται μηνιαία κατά κεφάλαιο και εντός του ορίου του ενός δωδεκάτου του συνόλου των πιστώσεων που είχαν εγκριθεί για το εκάστοτε κεφάλαιο στο πλαίσιο του προηγούμενου οικονομικού έτους, λαμβανομένων υπόψη και των μεταφορών πιστώσεων που πραγματοποιήθηκαν.

Δεν πρέπει να σημειώνεται υπέρβαση του ορίου των πιστώσεων που προβλέπονται στην προσωρινή κατάσταση εσόδων και δαπανών.

3. Εάν η συνέχεια των ενεργειών του κοινοτικού οργανισμού και οι διαχειριστικές ανάγκες το απαιτούν, ο διευθυντής του κοινοτικού οργανισμού μπορεί να επιτρέψει ταυτόχρονα δύο ή περισσότερα προσωρινά δωδεκατημόρια, και τούτο τόσο για τις πράξεις ανάληψης υποχρέωσης όσο και για τις πράξεις πληρωμής, πέραν εκείνων που καθίστανται αυτομάτως διαθέσιμα βάσει των διατάξεων των παραγράφων 1 και 2.

Ο διευθυντής ενημερώνει αμέσως το διοικητικό συμβούλιο σχετικά με ένα τέτοιο μέτρο.

Τα πρόσθετα δωδεκατημόρια εγκρίνονται εξ ολοκλήρου και δεν υποδιαιρούνται.

ΚΕΦΑΛΑΙΟ 3 Η ΑΡΧΗ ΤΗΣ ΙΣΟΣΚΕΛΙΣΗΣ

'Αρθρo 15

1. Ο προϋπολογισμός του κοινοτικού οργανισμού πρέπει να είναι ισοσκελισμένος ως προς τα έσοδα και τις πιστώσεις πληρωμών.

2. Οι πιστώσεις αναλήψεων υποχρεώσεων δεν μπορούν να υπερβαίνουν το ύψος της κοινοτικής επιχορήγησης, προσαυξημένο κατά τα ίδια έσοδα και τα λοιπά τυχόν έσοδα που προβλέπονται στο άρθρο 5 στοιχείο α).

3. Ο κοινοτικός οργανισμός δεν μπορεί να συνάπτει δάνεια.

Άρθρο 16

1. Εάν το υπόλοιπο του λογαριασμού δημοσιονομικού αποτελέσματος, κατά την έννοια του άρθρου 82, είναι θετικό, επιστρέφεται στην Επιτροπή μέχρι του ποσού της καταβληθείσας κοινοτικής επιχορήγησης. Το θετικό υπόλοιπο πέραν της καταβληθείσας κοινοτικής επιχορήγησης εγγράφεται στον προϋπολογισμό του επόμενου οικονομικού έτους στα έσοδα. Η διαφορά μεταξύ εγκριθείσας και καταβληθείσας κοινοτικής επιχορήγησης ακυρώνεται.

2. Εάν το υπόλοιπο είναι αρνητικό και δεν υπερβαίνει το ποσό της εγκριθείσας αλλά μη εισέτι καταβληθείσας κοινοτικής επιχορήγησης, εγγράφεται στον λογαριασμό δημοσιονομικού αποτελέσματος του επόμενου οικονομικού έτους. Η διαφορά μεταξύ του υπολοίπου και της μη εισέτι καταβληθείσας επιχορήγησης ακυρώνεται.

3. Εάν το υπόλοιπο είναι αρνητικό και υπερβαίνει το ποσό της εγκριθείσας αλλά μη εισέτι καταβληθείσας κοινοτικής επιχορήγησης, το δεύτερο ποσό εγγράφεται στον λογαριασμό δημοσιονομικού αποτελέσματος του επόμενου οικονομικού έτους, η δε διαφορά εγγράφεται στον προϋπολογισμό του επόμενου οικονομικού έτους ως ανάληψη υποχρέωσης προς καταλογισμό στις πιστώσεις αυτού του οικονομικού έτους.

4. Τα έσοδα ή οι πιστώσεις πληρωμών εγγράφονται στον προϋπολογισμό, κατά μεν τη διάρκεια της διαδικασίας του προϋπολογισμού με τη διαδικασία των διορθωτικών επιστολών, κατά δε τη διάρκεια της εκτέλεσης του προϋπολογισμού μέσω διορθωτικού προϋπολογισμού.

ΚΕΦΑΛΑΙΟ 4 Η ΑΡΧΗ ΤΗΣ ΕΝΙΑΙΑΣ ΝΟΜΙΣΜΑΤΙΚΗΣ ΜΟΝΑΔΑΣ

Άρθρο 17

Ο προϋπολογισμός καταρτίζεται, εκτελείται και αποτελεί αντικείμενο απόδοσης των λογαριασμών σε ευρώ.

Ωστόσο, για τις ανάγκες του ταμείου, ο υπόλογος και, στην περίπτωση των παγίων προκαταβολών, ο υπόλογος παγίων προκαταβολών είναι εξουσιοδοτημένοι να πραγματοποιούν πράξεις σε εθνικά νομίσματα, υπό τους όρους που προσδιορίζονται στις δημοσιονομικές κανονιστικές ρυθμίσεις κάθε κοινοτικού οργανισμού.

ΚΕΦΑΛΑΙΟ 5 Η ΑΡΧΗ ΤΗΣ ΚΑΘΟΛΙΚΟΤΗΤΑΣ

Άρθρο 18

Το σύνολο των εσόδων καλύπτει το σύνολο των πιστώσεων πληρωμών, με την επιφύλαξη του άρθρου 19. Τα έσοδα και οι δαπάνες εγγράφονται χωρίς συμψηφισμό μεταξύ τους, με την επιφύλαξη του άρθρου 21.

'Αρθρo 19

1. Τα ακόλουθα έσοδα διατίθενται για τη χρηματοδότηση συγκεκριμένων δαπανών:

α) έσοδα αντιστοιχούντα σε συγκεκριμένο προορισμό, όπως τα έσοδα ιδρυμάτων, οι επιχορηγήσεις, οι δωρεές και τα κληροδοτήματα.

β) οι συμμετοχές κρατών μελών, τρίτων χωρών ή διάφορων οργανισμών σε ενέργειες του κοινοτικού οργανισμού, ενόσω τούτο προβλέπεται στη συμφωνία που έχει συναφθεί μεταξύ του κοινοτικού οργανισμού και του εκάστοτε κράτους μέλους, τρίτης χώρας ή οργανισμού.

2. Κάθε έσοδο κατά την έννοια της παραγράφου 1 πρέπει να καλύπτει όλες τις δαπάνες, άμεσες ή έμμεσες, που συνδέονται με την αντίστοιχη ενέργεια ή τον αντίστοιχο προορισμό.

3. Ο προϋπολογισμός προβλέπει τη δομή που απαιτείται για την εγγραφή των κατηγοριών των εσόδων με συγκεκριμένο προορισμό που αναφέρονται στην παράγραφο 1 καθώς και, ενόσω τούτο είναι δυνατόν, το ποσό τους.

Άρθρο 20

1. Ο διευθυντής μπορεί να αποδεχθεί κάθε ελευθεριότητα υπέρ του κοινοτικού οργανισμού, όπως έσοδα ιδρυμάτων, επιχορηγήσεις, δωρεές και κληροδοτήματα.

2. Η αποδοχή ελευθεριότητας που είναι δυνατόν να συνεπιφέρει έξοδα υπόκειται στην εκ των προτέρων έγκριση του διοικητικού συμβουλίου, το οποίο αποφαίνεται εντός δύο μηνών από την ημερομηνία υποβολής του σχετικού αιτήματος. Εάν το διοικητικό συμβούλιο δεν αποφανθεί εντός της ως άνω διορίας, η ελευθεριότητα λογίζεται ως αποδεκτή.

Άρθρο 21

1. Τα ποσά που μπορούν να αφαιρεθούν από τις αιτήσεις πληρωμής, τιμολόγια ή εκκαθαριστικές καταστάσεις, και τα οποία στην περίπτωση αυτή ενταλματοποιούνται κατά το καθαρό ποσό τους προσδιορίζονται στον δημοσιονομικό κανονισμό κάθε κοινοτικού οργανισμού.

Οι εκπτώσεις, επιστροφές και μειώσεις που αφαιρούνται από τα τιμολόγια και τις αιτήσεις πληρωμής δεν εγγράφονται ως έσοδα του κοινοτικού οργανισμού.

2. Οι τιμές των προϊόντων και υπηρεσιών που παρέχονται στον Οργανισμό καταλογίζονται στον προϋπολογισμό κατά ολόκληρο το ποσό τους εκτός φόρων, εφόσον περιλαμβάνουν φορολογικές επιβαρύνσεις που αποτελούν το αντικείμενο επιστροφής,

- είτε από τα κράτη μέλη δυνάμει του Πρωτοκόλλου περί προνομίων και ασυλιών των Ευρωπαϊκών Κοινοτήτων, εφόσον τούτο εφαρμόζεται για τον Οργανισμό,

- είτε από κράτος μέλος ή τρίτη χώρα δυνάμει άλλων σχετικών συμβάσεων.

Οι εθνικές φορολογικές επιβαρύνσεις τις οποίες ενδεχομένως υφίσταται ο κοινοτικός οργανισμός προσωρινά κατ' εφαρμογή του πρώτου εδαφίου εγγράφονται σε εκκρεμή λογαριασμό μέχρι την επιστροφή τους από τα οικεία κράτη.

3. Ενδεχόμενο αρνητικό υπόλοιπο εγγράφεται στον προϋπολογισμό του κοινοτικού οργανισμού ως δαπάνη.

4. Οι συναλλαγματικές διαφορές που καταγράφονται κατά τη διάρκεια της εκτέλεσης του προϋπολογισμού μπορούν να συμψηφίζονται. Το τελικό αποτέλεσμα, θετικό ή αρνητικό, εντάσσεται στο υπόλοιπο του οικονομικού έτους.

ΚΕΦΑΛΑΙΟ 6 Η ΑΡΧΗ ΤΗΣ ΕΙΔΙΚΟΤΗΤΑΣ

Άρθρο 22

Οι πιστώσεις αναλήψεων υποχρεώσεων, στο σύνολό τους, εξειδικεύονται κατά τίτλο και κεφάλαιο, τα δε κεφάλαια υποδιαιρούνται σε άρθρα και θέσεις.

Οι πιστώσεις πληρωμών εγγράφονται στον προϋπολογισμό στο σύνολό τους. Ο διευθυντής τις κατανέμει στα διάφορα άρθρα του προϋπολογισμού ανάλογα με τις ανάγκες.

Άρθρο 23

1. Ο διευθυντής του κοινοτικού οργανισμού μπορεί να προβαίνει σε μεταφορές από άρθρο σε άρθρο στο πλαίσιο κάθε κεφαλαίου.

Ο διευθυντής του κοινοτικού οργανισμού ενημερώνει το διοικητικό συμβούλιο το ταχύτερο δυνατόν για τις μεταφορές που πραγματοποιούνται δυνάμει της παρούσας παραγράφου.

2. Ο διευθυντής του κοινοτικού οργανισμού μπορεί να προτείνει στο διοικητικό συμβούλιο μεταφορές πιστώσεων από τίτλο σε τίτλο, ή από κεφάλαιο σε κεφάλαιο στο πλαίσιο ενός τίτλου. Το διοικητικό συμβούλιο διαθέτει διορία ενός μήνα για να εκδώσει απόφαση επί των μεταφορών αυτών. Εάν παρέλθει η διορία αυτή, οι μεταφορές λογίζονται ως εγκριθείσες.

3. Οι προτάσεις μεταφοράς πιστώσεων και οι μεταφορές πιστώσεων που διενεργούνται σύμφωνα με το παρόν άρθρο συνοδεύονται από την ενδεδειγμένη και λεπτομερή αιτιολόγηση, η οποία παρουσιάζει τη διαχείριση των πιστώσεων και τις προβλέψεις των αναγκών μέχρι το τέλος του οικονομικού έτους, τόσο για τις γραμμές που τροφοδοτούνται όσο και για τις γραμμές από τις οποίες γίνεται ανάληψη πιστώσεων.

Άρθρο 24

1. Πιστώσεις μέσω μεταφοράς πιστώσεων μπορούν να αποκτήσουν μόνο οι γραμμές του προϋπολογισμού για τις οποίες ο προϋπολογισμός επιτρέπει τη διάθεση πιστώσεων, ή οι οποίες φέρουν τη μνεία «προς υπόμνηση» (p.m.).

2. Τα έσοδα με συγκεκριμένο προορισμό μπορούν να αποτελέσουν αντικείμενο μεταφοράς πιστώσεων μόνο εφόσον διατηρούν τον προορισμό τους.

ΚΕΦΑΛΑΙΟ 7 Η ΑΡΧΗ ΤΗΣ ΧΡΗΣΤΗΣ ΔΗΜΟΣΙΟΝΟΜΙΚΗΣ ΔΙΑΧΕΙΡΙΣΗΣ

Άρθρο 25

1. Οι πιστώσεις του προϋπολογισμού χρησιμοποιούνται σύμφωνα με τις αρχές της χρηστής δημοσιονομικής διαχείρισης, δηλαδή σύμφωνα με τις αρχές της οικονομίας, της αποτελεσματικότητας και της αποδοτικότητας.

2. Η αρχή της οικονομίας ορίζει ότι τα μέσα που χρησιμοποιούνται από τον Οργανισμό για την άσκηση των δραστηριοτήτων του καθίστανται εγκαίρως διαθέσιμα, στην ενδεδειγμένη ποσότητα και ποιότητα και στην καλύτερη τιμή.

Η αρχή της αποδοτικότητας αφορά την καλύτερη σχέση μεταξύ χρησιμοποιηθέντων μέσων και επιτευχθέντων αποτελεσμάτων.

Η αρχή της αποτελεσματικότητας αφορά την υλοποίηση των συγκεκριμένων στόχων που έχουν τεθεί και την επίτευξη των αναμενόμενων αποτελεσμάτων.

3. Προσδιορίζονται στόχοι επαληθεύσιμοι μέσω αριθμοδεικτών και εξασφαλίζεται η παρακολούθηση της επίτευξής τους.

4. Για την εφαρμογή της αρχής της χρηστής δημοσιονομικής διαχείρισης, ο κοινοτικός οργανισμός προβαίνει σε τακτικές αξιολογήσεις, εκ των προτέρων και εκ των υστέρων, των προγραμμάτων και των ενεργειών.

ΚΕΦΑΛΑΙΟ 8 Η ΑΡΧΗ ΤΗΣ ΔΙΑΦΑΝΕΙΑΣ

Άρθρο 26

1. Ο προϋπολογισμός του κοινοτικού οργανισμού καταρτίζεται, εκτελείται και αποτελεί το αντικείμενο απόδοσης λογαριασμών με τήρηση της αρχής της διαφάνειας.

2. Ο προϋπολογισμός και οι διορθωτικοί προϋπολογισμοί, όπως αυτοί έχουν οριστικά εγκριθεί, δημοσιεύονται στην Επίσημη Εφημερίδα εντός δύο μηνών από την έγκρισή τους.

ΤΙΤΛΟΣ ΙΙΙ ΚΑΤΑΡΤΙΣΗ ΚΑΙ ΔΙΑΡΘΡΩΣΗ ΤΟΥ ΠΡΟΫΠΟΛΟΓΙΣΜΟΥ

ΚΕΦΑΛΑΙΟ 1 ΚΑΤΑΡΤΙΣΗ ΤΟΥ ΠΡΟΫΠΟΛΟΓΙΣΜΟΥ

Άρθρο 27

1. Ο προϋπολογισμός του κοινοτικού οργανισμού καταρτίζεται σύμφωνα με τις διατάξεις της συστατικής πράξης του κοινοτικού οργανισμού.

2. Το αργότερο στις 31 Μαρτίου κάθε έτους, και σύμφωνα με τη συστατική του πράξη, ο κοινοτικός οργανισμός διαβιβάζει προς την Επιτροπή προσωρινή κατάσταση των δαπανών και των εσόδων του, καθώς και τους γενικούς προσανατολισμούς που την αιτιολογούν και το πρόγραμμα εργασίας του.

3. Η προσωρινή κατάσταση δαπανών και εσόδων του κοινοτικού οργανισμού περιλαμβάνει:

α) πίνακα προσωπικού, ο οποίος καθορίζει τον αριθμό των θέσεων μόνιμου και έκτακτου προσωπικού, του οποίου η πρόσληψη πρόκειται να εγκριθεί εντός των ορίων των πιστώσεων του προϋπολογισμού ανά κατηγορία και βαθμό.

β) σε περίπτωση μεταβολής του αριθμού των θέσεων προσωπικού, κατάσταση που αιτιολογεί τις αιτήσεις για νέες θέσεις.

γ) τρίμηνη πρόβλεψη του ταμείου για τις πληρωμές και τις εισπράξεις.

4. Στο πλαίσιο της διαδικασίας έγκρισης του γενικού προϋπολογισμού των Ευρωπαϊκών Κοινοτήτων, η Επιτροπή διαβιβάζει την ως άνω προσωρινή κατάσταση του κοινοτικού οργανισμού προς την αρμόδια για τον προϋπολογισμό αρχή και προτείνει το ύψος της επιχορήγησης που προορίζεται για τον Οργανισμό, καθώς και τον αριθμό του προσωπικού που κρίνει αναγκαίο γι' αυτόν.

5. Η αρμόδια για τον προϋπολογισμό αρχή εγκρίνει τον πίνακα προσωπικού του κοινοτικού οργανισμού, καθώς και κάθε μεταγενέστερη τροποποίησή του, τηρώντας τις διατάξεις του άρθρου 32 παρ. 1.

6. Ο προϋπολογισμός που εγκρίνεται από το διοικητικό συμβούλιο του κοινοτικού οργανισμού λαμβάνει υπόψη το ποσό της επιχορήγησης που παρέχεται από τις Ευρωπαϊκές Κοινότητες.

Άρθρο 28

Κάθε τροποποίηση του προϋπολογισμού, ακόμη και του πίνακα προσωπικού, αποτελεί το αντικείμενο διορθωτικού προϋπολογισμού, ο οποίος εγκρίνεται σύμφωνα με την ίδια διαδικασία που εφαρμόζεται και για τον αρχικό προϋπολογισμό, κατά τις διατάξεις της συστατικής πράξης και του άρθρου 27.

ΚΕΦΑΛΑΙΟ 2 ΔΙΑΡΘΡΩΣΗ ΚΑΙ ΠΑΡΟΥΣΙΑΣΗ ΤΟΥ ΠΡΟΫΠΟΛΟΓΙΣΜΟΥ

Άρθρο 29

Ο προϋπολογισμός απαρτίζεται από μία κατάσταση εσόδων και μία κατάσταση δαπανών.

Άρθρο 30

Η κατάσταση δαπανών μπορεί να συνταχθεί σύμφωνα με ονοματολογία κατά είδος και/ή κατά στόχο. Η ονοματολογία αυτή προσδιορίζεται από τον Οργανισμό.

Άρθρο 31

Ο προϋπολογισμός περιλαμβάνει:

1. όσον αφορά τα έσοδα:

α) τις προβλέψεις εσόδων του κοινοτικού οργανισμού για το εκάστοτε οικονομικό έτος,

β) τα προβλεφθέντα έσοδα του προηγούμενου οικονομικού έτους και τα έσοδα του οικονομικού έτους Ν-2,

γ) τις σχετικές παρατηρήσεις για κάθε γραμμή εσόδων.

2. όσον αφορά τις δαπάνες:

(i) τις πιστώσεις αναλήψεων υποχρεώσεων και πληρωμών για το εκάστοτε οικονομικό έτος,

(ii) τις πιστώσεις αναλήψεων υποχρεώσεων και πληρωμών για το προηγούμενο οικονομικό έτος, καθώς και τις δαπάνες που ανελήφθησαν και κατεβλήθησαν κατά το οικονομικό έτος Ν-2,

(iii) ανακεφαλαιωτική κατάσταση των χρονοδιαγραμμάτων των πληρωμών οι οποίες θα πραγματοποιηθούν κατά τη διάρκεια των μεταγενέστερων οικονομικών ετών βάσει δημοσιονομικών δεσμεύσεων που ανελήφθησαν κατά τη διάρκεια προγενέστερων οικονομικών ετών,

(iv) τις σχετικές παρατηρήσεις για κάθε υποδιαίρεση.

Άρθρο 32

1. Στον πίνακα προσωπικού του άρθρου 27 αναγράφεται, δίπλα στον αριθμό των εγκεκριμένων θέσεων για το εκάστοτε οικονομικό έτος, ο αριθμός των εγκεκριμένων θέσεων για το προηγούμενο οικονομικό έτος, καθώς και ο αριθμός των θέσεων εργασίας που πράγματι έχουν πληρωθεί.

Ο πίνακας προσωπικού θέτει για τον Οργανισμό υποχρεωτικό όριο. κανένας διορισμός δεν μπορεί να γίνει πέρα από το όριο αυτό.

Ωστόσο, το διοικητικό συμβούλιο μπορεί να προβεί σε τροποποιήσεις του πίνακα προσωπικού, και τούτο μέχρι το 10% των εγκεκριμένων θέσεων, εκτός σε ό,τι αφορά τους βαθμούς Α1, Α2 και Α3, υπό τους εξής δύο όρους :

α) να μη διατεθούν οι πιστώσεις του αντίστοιχου προσωπικού σε ένα πλήρες οικονομικό έτος, και

β) να τηρηθεί το όριο του συνολικού αριθμού των εγκεκριμένων θέσεων ανά πίνακα προσωπικού.

2. Κατά παρέκκλιση από την παράγραφο 1 δεύτερο εδάφιο, οι περιπτώσεις άσκησης δραστηριότητας κατά μερική απασχόληση που έχουν εγκριθεί από την αρμόδια για τους διορισμούς αρχή, σύμφωνα με τις διατάξεις του Κανονισμού Υπηρεσιακής Κατάστασης, μπορούν να συμψηφίζονται.

ΤΙΤΛΟΣ IV ΕΚΤΕΛΕΣΗ ΤΟΥ ΠΡΟΫΠΟΛΟΓΙΣΜΟΥ

ΚΕΦΑΛΑΙΟ 1 ΓΕΝΙΚΕΣ ΔΙΑΤΑΞΕΙΣ

Άρθρο 33

Καθήκοντα διατάκτη ασκεί ο διευθυντής του κοινοτικού οργανισμού. Εκτελεί τον προϋπολογισμό του κοινοτικού οργανισμού κατά τα έσοδα και τις δαπάνες, σύμφωνα με τις δημοσιονομικές διατάξεις του κοινοτικού οργανισμού, με δική του ευθύνη και εντός του ορίου των διαθέσιμων πιστώσεων.

Άρθρο 34

1. Ο διευθυντής μπορεί να μεταβιβάσει τις εξουσίες του ως προς την εκτέλεση του προϋπολογισμού σε υπαλλήλους του Οργανισμού που υπάγονται στον Κανονισμό Υπηρεσιακής Κατάστασης, υπό τους όρους που καθορίζονται από τον δημοσιονομικό κανονισμό του κοινοτικού οργανισμού και από άλλους ενδεχομένως κανόνες που έχουν τεθεί από το διοικητικό συμβούλιο. Οι εντολοδόχοι μπορούν να ενεργούν μόνο εντός των ορίων των εξουσιών που τους έχουν ανατεθεί ρητά.

2. Ο εντολοδόχος μπορεί να μεταβιβάσει περαιτέρω τις εξουσίες που του έχουν ανατεθεί υπό τους όρους που καθορίζονται στους λεπτομερείς κανόνες εφαρμογής του παρόντος κανονισμού, κατά το άρθρο 100 αυτού. Κάθε πράξη δευτερεύουσας μεταβίβασης απαιτεί τη ρητή συγκατάθεση του διευθυντή.

Άρθρο 35

1. Απαγορεύεται σε κάθε δημοσιονομικό παράγοντα, κατά την έννοια του κεφαλαίου 2 του παρόντος τίτλου, να εκδίδει οποιαδήποτε πράξη εκτέλεσης του προϋπολογισμού μέσω της οποίας θα μπορούσε να προκύψει σύγκρουση μεταξύ των ιδίων του συμφερόντων και εκείνων του κοινοτικού οργανισμού. Εάν προκύψει τέτοια περίπτωση, ο εν λόγω παράγοντας υποχρεούται να απόσχει και να αναφέρει το γεγονός στην αρμόδια αρχή.

2. Υπάρχει σύγκρουση συμφερόντων όταν η αμερόληπτη και αντικειμενική άσκηση των καθηκόντων ενός παράγοντα της εκτέλεσης του προϋπολογισμού ή ενός εσωτερικού ελεγκτή επηρεάζεται από λόγους οικογενειακούς, συναισθηματικούς, πολιτικής ή εθνικής συνάφειας, οικονομικού συμφέροντος, ή από κάθε άλλον λόγο κοινωνίας συμφέροντος με τον δικαιούχο.

Άρθρο 36

1. Ο προϋπολογισμός εκτελείται από τον διευθυντή, μέσω των υπηρεσιών των οποίων προΐσταται.

2. Ενόσω τούτο αποβαίνει απαραίτητο, καθήκοντα που είναι δυνατόν να ανατίθενται μέσω συμβάσεων σε εξωτερικούς φορείς ή οργανισμούς ιδιωτικού δικαίου είναι τα καθήκοντα τεχνικής πραγματογνωμοσύνης και τα διοικητικά, προπαρασκευαστικά ή δευτερεύοντα καθήκοντα που δεν εμπεριέχουν ούτε άσκηση δημόσιας εξουσίας ούτε άσκηση διακριτικής ευχέρειας εκτίμησης.

ΚΕΦΑΛΑΙΟ 2 ΔΗΜΟΣΙΟΝΟΜΙΚΟΙ ΠΑΡΑΓΟΝΤΕΣ

Τμήμα 1 Η αρχή του διαχωρισμού των καθηκόντων

Άρθρο 37

Τα καθήκοντα του διατάκτη και του υπόλογου διαχωρίζονται και είναι ασυμβίβαστα μεταξύ τους.

Τμήμα 2 Ο διατάκτης

Άρθρο 38

1. Ο διατάκτης του κοινοτικού οργανισμού αναλαμβάνει τη διαχείριση των εσόδων και των δαπανών σύμφωνα με τις αρχές της χρηστής δημοσιονομικής διαχείρισης, καθώς και τη διασφάλιση της νομιμότητας και την κανονικότητάς τους.

2. Για τη διαχείριση των δαπανών, ο διατάκτης προβαίνει σε δημοσιονομικές δεσμεύσεις και σε νομικές δεσμεύσεις, στην εκκαθάριση των δαπανών και στην έκδοση των ενταλμάτων πληρωμής, καθώς και στις προκαταρκτικές πράξεις που είναι αναγκαίες για τη διαχείριση των πιστώσεων.

3. Η διαχείριση των εσόδων περιλαμβάνει την κατάρτιση των προβλέψεων απαιτήσεων, τη βεβαίωση των δικαιωμάτων είσπραξης και την έκδοση των ενταλμάτων είσπραξης. Εφόσον συντρέχει περίπτωση, περιλαμβάνει και την παραίτηση από απαιτήσεις ήδη βεβαιωθείσες.

4. Ο διατάκτης, ακολουθώντας τους κατ' ελάχιστον κανόνες που θεσπίζει το διοικητικό συμβούλιο του κοινοτικού οργανισμού, βάσει των ισοδύναμων προτύπων που θεσπίζει η Επιτροπή για τις δικές της υπηρεσίες, και λαμβάνοντας υπόψη τους κινδύνους που συνδέονται με το διαχειριστικό περιβάλλον και με τη φύση των χρηματοδοτούμενων ενεργειών, δημιουργεί την οργανωτική δομή καθώς και τα συστήματα και τις διαδικασίες εσωτερικής διαχείρισης και ελέγχου που ενδείκνυνται για την άσκηση των καθηκόντων του, συμπεριλαμβανόμενων, εφόσον συντρέχει περίπτωση, των εκ των υστέρων ελέγχων.

Πιο συγκεκριμένα, ο διατάκτης δημιουργεί στους κόλπους των υπηρεσιών του μια υπηρεσία πραγματογνωμοσύνης και παροχής συμβουλών, με σκοπό τη συμβολή στην αντιμετώπιση των κινδύνων που ενυπάρχουν στις δραστηριότητες των υπηρεσιών αυτών.

5. Πριν από την έγκριση μιας πράξης, οι επιχειρησιακές και οικονομικές πλευρές της ελέγχονται από υπαλλήλους άλλους από εκείνον που έχει κινήσει τη σχετική διαδικασία. Η έναρξη και ο εκ των προτέρων και εκ των υστέρων έλεγχος μιας πράξης αποτελούν διακριτά καθήκοντα.

6. Ο διατάκτης φυλάσσει τα δικαιολογητικά που αναφέρονται σε εκτελεσθείσα πράξη επί πέντε έτη από την ημερομηνία της απόφασης απαλλαγής ως προς την εκτέλεση του προϋπολογισμού του κοινοτικού οργανισμού.

Άρθρο 39

1. Ως έναρξη μιας πράξης του άρθρου 38 παρ. 5 πρέπει να νοείται το σύνολο των προπαρασκευαστικών εργασιών πριν από την έκδοση των πράξεων εκτέλεσης του προϋπολογισμού από τους αρμόδιους διατάκτες των άρθρων 33 και 34.

2. Ως εκ των προτέρων έλεγχος μιας πράξης κατά την έννοια του άρθρου 38 παρ. 5 πρέπει να νοείται το σύνολο των εκ των προτέρων ελέγχων που διοργανώνονται από τον αρμόδιο διατάκτη με σκοπό την επαλήθευση των επιχειρησιακών και οικονομικών πλευρών της πράξης.

3. Κάθε πράξη αποτελεί το αντικείμενο τουλάχιστον μιας εκ των προτέρων επαλήθευσης. Η επαλήθευση αυτή αποσκοπεί ιδίως στη διαπίστωση :

α) της κανονικότητας και του σύμμορφου της δαπάνης προς τις ισχύουσες διατάξεις.

β) της εφαρμογής των αρχών της χρηστής δημοσιονομικής διαχείρισης σύμφωνα με το άρθρο 25.

4. Οι εκ των υστέρων επαληθεύσεις βάσει παραστατικών και, εφόσον απαιτείται, επιτόπου αποσκοπούν στην επαλήθευση της ορθής εκτέλεσης των πράξεων που χρηματοδοτούνται από τον προϋπολογισμό, ιδίως δε της τήρησης των κριτηρίων της παραγράφου 3. Οι επαληθεύσεις αυτές μπορούν να διεξάγονται δειγματοληπτικά, βάσει ανάλυσης των κινδύνων.

5. Οι υπάλληλοι και το λοιπό προσωπικό που αναλαμβάνουν επαληθεύσεις που προβλέπονται στις παραγράφους 2 και 4 είναι διαφορετικοί από εκείνους που ασκούν τα καθήκοντα της παραγράφου 1, δεν υπάγονται δε ιεραρχικά σ' αυτούς.

6. Κάθε υπάλληλος υπεύθυνος για τον έλεγχο της διαχείρισης των δημοσιονομικών πράξεων οφείλει να διαθέτει τα απαιτούμενα επαγγελματικά προσόντα. Ακολουθεί δε ειδικό κώδικα επαγγελματικών προτύπων, τον οποίο θεσπίζει ο κοινοτικός οργανισμός και ο οποίος βασίζεται στα πρότυπα που θεσπίζει η Επιτροπή για τις δικές της υπηρεσίες.

Άρθρο 40

1. Ο διατάκτης κατά την έννοια του άρθρου 33 αναφέρει στο διοικητικό συμβούλιο ως προς την άσκηση των καθηκόντων του, μέσω μιας ετήσιας έκθεσης δραστηριοτήτων (εφεξής η "έκθεση του διατάκτη"), η οποία συνοδεύεται από τα χρηματοοικονομικά στοιχεία της διαχείρισης. Η εν λόγω έκθεση εμφαίνει τα αποτελέσματα των πράξεών του σε σύγκριση με τους στόχους που του έχουν τεθεί, τους κινδύνους που συνδέονται με τις πράξεις αυτές, τη χρησιμοποίηση των πόρων που έχει στη διάθεσή του και τη λειτουργία του συστήματος εσωτερικού ελέγχου. Ο εσωτερικός ελεγκτής κατά την έννοια του άρθρου 72 του παρόντος κανονισμού λαμβάνει γνώση της ως άνω ετήσιας έκθεσης δραστηριοτήτων καθώς και των λοιπών προβλεπόμενων πληροφοριακών στοιχείων.

2. Κάθε έτος, και το αργότερο στις 15 Ιουνίου, το διοικητικό συμβούλιο του κοινοτικού οργανισμού διαβιβάζει προς την αρμόδια για τον προϋπολογισμό αρχή και το Ελεγκτικό Συνέδριο ανάλυση και αξιολόγηση της ετήσιας έκθεσης του διατάκτη για το διαρρεύσαν οικονομικό έτος. Η ανάλυση και αξιολόγηση αυτή εντάσσεται στην ετήσια έκθεση του κοινοτικού οργανισμού, βάσει των διατάξεων της συστατικής του πράξης.

Άρθρο 41

Οποιοσδήποτε υπάλληλος εμπλεκόμενος στη δημοσιονομική διαχείριση και στον έλεγχο των πράξεων θεωρήσει ότι μια απόφαση την οποία η προϊσταμένη του αρχή του επιβάλλει να εφαρμόσει ή να αποδεχθεί είναι παράτυπη ή αντίθετη προς τις αρχές της χρηστής δημοσιονομικής διαχείρισης, οφείλει να το επισημάνει εγγράφως στον κύριο διατάκτη και, σε περίπτωση αδράνειας του τελευταίου εντός ευλόγου χρόνου, στο διοικητικό συμβούλιο. Σε περίπτωση παράνομης δραστηριότητας, απάτης ή δωροδοκίας που ενδέχεται να θίξει τα συμφέροντα της Κοινότητας, ενημερώνει την Υπηρεσία Καταπολέμησης της Απάτης (OLAF), καθώς και τις αρχές και τις υπηρεσίες που ορίζονται από την ισχύουσα νομοθεσία.

Άρθρο 42

Σε περίπτωση που πραγματοποιείται κύρια ή δευτερεύουσα μεταβίβαση εξουσιών εκτέλεσης του προϋπολογισμού σύμφωνα με το άρθρο 34, το άρθρο 38 παράγραφοι 1, 2 και 3 εφαρμόζεται κατ' αναλογία στους διατάκτες της κύριας και της δευτερεύουσας μεταβίβασης.

Τμήμα 3 Ο υπόλογος

Άρθρο 43

1. Το διοικητικό συμβούλιο διορίζει υπόλογο, ο οποίος υπάγεται στον Κανονισμό Υπηρεσιακής Κατάστασης και αναλαμβάνει, εντός του κοινοτικού οργανισμού, :

α) την ορθή εκτέλεση των πληρωμών και της είσπραξης των εσόδων και των βεβαιωμένων απαιτήσεων.

β) την προετοιμασία και την παρουσίαση των λογαριασμών σύμφωνα με τον τίτλο VΙI.

γ) την τήρηση της λογιστικής σύμφωνα με τον τίτλο VΙI.

δ) τη θέσπιση, σύμφωνα με τον τίτλο VΙI, των λογιστικών κανόνων και μεθόδων καθώς και του λογιστικού σχεδίου, σύμφωνα με τις διατάξεις που θεσπίζονται από τον υπόλογο της Επιτροπής.

ε) τον καθορισμό και την επικύρωση των λογιστικών συστημάτων, καθώς και, εφόσον συντρέχει περίπτωση, την επικύρωση των συστημάτων που καθορίζονται από το διατάκτη και προορίζονται για την παροχή ή την αιτιολόγηση των λογιστικών στοιχείων.

στ) τη διαχείριση του ταμείου.

2. Ο υπόλογος λαμβάνει από τον διατάκτη, ο οποίος εγγυάται την αξιοπιστία τους, όλες τα στοιχεία που είναι αναγκαία για την κατάρτιση λογαριασμών που να αποδίδουν πιστά την περιουσιακή κατάσταση του κοινοτικού οργανισμού και την εκτέλεση του προϋπολογισμού του.

3. Με την επιφύλαξη της παραγράφου 4 του παρόντος άρθρου και του άρθρου 44, ο υπόλογος είναι ο μόνος εξουσιοδοτημένος για τη διαχείριση χρημάτων και αξιών. Είναι δε υπεύθυνος για τη διαφύλαξή τους.

4. Ο υπόλογος, εάν τούτο αποβαίνει αναγκαίο για την άσκηση των καθηκόντων του, μπορεί να μεταβιβάζει ορισμένα από τα καθήκοντά του σε υπαλλήλους υπαγόμενους στον Κανονισμό Υπηρεσιακής Κατάστασης και για τους οποίους είναι ιεραρχικά υπεύθυνος.

5. Η πράξη μεταβίβασης καθορίζει τα καθήκοντα, δικαιώματα και υποχρεώσεις που μεταβιβάζονται στους εντολοδόχους.

Τμήμα 4 Ο υπόλογος παγίων προκαταβολών

Άρθρο 44

Εάν τούτο αποβαίνει αναγκαίο για την πληρωμή δαπανών μικρού ύψους και για την είσπραξη λοιπών εσόδων, κατά το άρθρο 5, είναι δυνατόν να συσταθούν πάγιες προκαταβολές, οι οποίες τροφοδοτούνται από τον υπόλογο και τελούν υπό την ευθύνη των υπολόγων παγίων προκαταβολών που ορίζονται από τον υπόλογο αυτόν.

Το μέγιστο ύψος κάθε δαπάνης ή εσόδου που μπορεί να διαχειρισθεί έναντι τρίτων ένας υπόλογος παγίων προκαταβολών δεν μπορεί να υπερβαίνει, για κάθε δαπάνη ή έσοδο, ένα ποσό που καθορίζεται από τον εκάστοτε Οργανισμό.

ΚΕΦΑΛΑΙΟ 3 ΕΥΘΥΝΗ ΤΩΝ ΔΗΜΟΣΙΟΝΟΜΙΚΩΝ ΠΑΡΑΓΟΝΤΩΝ

Τμήμα 1 Γενικοί κανόνες

Άρθρο 45

1. Με την επιφύλαξη ενδεχομένων πειθαρχικών μέτρων, η κύρια ή η δευτερεύουσα μεταβίβαση αρμοδιοτήτων μπορεί να αφαιρεθεί ανά πάσα στιγμή, προσωρινά ή οριστικά, από τους αντίστοιχους διατάκτες, από την αρχή που τους διόρισε.

Ο διατάκτης μπορεί ανά πάσα στιγμή να ανακαλέσει τη συγκατάθεσή του για μια συγκεκριμένη μεταβίβαση αρμοδιοτήτων.

2. Με την επιφύλαξη ενδεχομένων πειθαρχικών μέτρων, ο υπόλογος μπορεί ανά πάσα στιγμή να ανακληθεί από τα καθήκοντά του, προσωρινά ή οριστικά, από το διοικητικό συμβούλιο. Τούτο διορίζει τότε προσωρινόν υπόλογο.

3. Με την επιφύλαξη ενδεχομένων πειθαρχικών μέτρων, οι υπόλογοι πάγιων προκαταβολών μπορούν ανά πάσα στιγμή να ανακληθούν από τα καθήκοντά τους, προσωρινά ή οριστικά, από τον υπόλογο.

Άρθρο 46

Για την αποφυγή σοβαρών συνεπειών για τα οικονομικά συμφέροντα του κοινοτικού οργανισμού, το διοικητικό συμβούλιο του κοινοτικού οργανισμού μπορεί να αποφασίσει να ανακαλέσει τον διευθυντή από τα καθήκοντα του διατάκτη του κοινοτικού οργανισμού. Διορίζει τότε προσωρινό διατάκτη, ο οποίος παραμένει εν ενεργεία μέχρις ότου ληφθεί οριστική απόφαση σχετικά.

Άρθρο 47

1. Οι διατάξεις του παρόντος κεφαλαίου δεν προδικάζουν την ποινική ευθύνη που είναι δυνατόν να υπέχουν οι δημοσιονομικοί παράγοντες που αναφέρονται στα άρθρα 45 και 46, υπό τους όρους που προβλέπονται από το εφαρμοστέο εθνικό δίκαιο και από τις ισχύουσες διατάξεις σχετικά με την προστασία των οικονομικών συμφερόντων των Κοινοτήτων και σχετικά με την καταπολέμηση των περιπτώσεων διαφθοράς στις οποίες ενέχονται υπάλληλοι των Κοινοτήτων ή των κρατών μελών.

2. Κάθε διατάκτης, υπόλογος ή υπόλογος παγίων προκαταβολών υπέχει πειθαρχική ευθύνη και ευθύνη προς χρηματική αποζημίωση υπό τους όρους που προβλέπονται από τον Κανονισμό Υπηρεσιακής Κατάστασης, με την επιφύλαξη των διατάξεων των άρθρων 48, 49 και 50. Σε περίπτωση παράνομης δραστηριότητας, απάτης ή δωροδοκίας που ενδέχεται να θίξει τα συμφέροντα της Κοινότητας, επιλαμβάνονται οι αρχές που ορίζονται από την ισχύουσα νομοθεσία.

Τμήμα 2 Κανονες που εφαρμοζονται για τον διατακτη και για τους διατακτες κυριας και δευτερευουσας μεταβιβασησ αρμοδιοτητων

Άρθρο 48

1. Ο διατάκτης υπέχει ευθύνη προς χρηματική αποζημίωση υπό τους όρους που προβλέπονται στον Κανονισμό Υπηρεσιακής Κατάστασης.

2. Όταν διατάκτης κύριας ή δευτερεύουσας μεταβίβασης αρμοδιοτήτων θεωρεί ότι μια απόφαση που εμπίπτει στις αρμοδιότητές του εμπεριέχει παρατυπίες ή αντιβαίνει προς τις αρχές της χρηστής δημοσιονομικής διαχείρισης, οφείλει να το επισημάνει εγγράφως στην εξουσιοδοτούσα αρχή. Αν η εξουσιοδοτούσα αρχή δώσει εγγράφως στον διατάκτη κύριας ή δευτερεύουσας μεταβίβασης αρμοδιοτήτων αιτιολογημένη εντολή εκτέλεσης της ανωτέρω απόφασης, ο εντολοδόχος αυτός διατάκτης, ο οποίος οφείλει να εκτελέσει την απόφαση, απαλλάσσεται από την ευθύνη του.

3. Σε περίπτωση μεταβίβασης αρμοδιοτήτων, ο διατάκτης παραμένει υπεύθυνος για την αποτελεσματικότητα των υφιστάμενων συστημάτων διαχείρισης και εσωτερικού ελέγχου, καθώς και για την επιλογή του διατάκτη προς τον οποίο η μεταβίβαση.

4. Η αρχή που έχει συσταθεί από την Επιτροπή, σύμφωνα με το άρθρο 66 παρ. 4 του γενικού δημοσιονομικού κανονισμού, με σκοπό τον εντοπισμό των οικονομικών παρατυπιών και των ενδεχόμενων συνεπειών τους, ασκεί έναντι του κοινοτικού οργανισμού τις ίδιες αρμοδιότητες με εκείνες που της έχουν ανατεθεί έναντι των υπηρεσιών της Επιτροπής.

Βάσει της γνώμης που διατυπώνει η ως άνω αρχή, ο διευθυντής του κοινοτικού οργανισμού αποφασίζει να κινήσει τη διαδικασία προς καταλογισμό πειθαρχικής ευθύνης ή ευθύνης προς χρηματική αποζημίωση. Αν η αρχή αυτή ανακαλύψει συστημικά προβλήματα, διαβιβάζει στον διατάκτη και στον εσωτερικό ελεγκτή της Επιτροπής έκθεση συνοδευόμενη από συστάσεις. Εάν η γνώμη της αρχής αυτής εμπλέκει τον διευθυντή, η αρχή τη διαβιβάζει στο διοικητικό συμβούλιο και στον εσωτερικό ελεγκτή της Επιτροπής.

5. Κάθε υπάλληλος μπορεί να υποχρεωθεί σε αποκατάσταση, εν όλω ή εν μέρει, της ζημίας που υπέστη ο κοινοτικός οργανισμός λόγω προσωπικών του σοβαρών παραπτωμάτων τα οποία τυχόν διέπραξε κατά την άσκηση ή με την ευκαιρία της άσκησης των καθηκόντων του.

Η σχετική αιτιολογημένη απόφαση λαμβάνεται από την αρμόδια για τους διορισμούς αρχή, αφού ολοκληρωθούν οι διατυπώσεις που προβλέπονται για τα πειθαρχικά ζητήματα στον Κανονισμό Υπηρεσιακής Κατάστασης.

Τμήμα 3 Κανόνες που εφαρμόζονται για τους υπολόγους και τους υπολόγους παγίων προκαταβολών

Άρθρο 49

Τα ακόλουθα περιστατικά συνιστούν, ιδίως, παράπτωμα που μπορεί να συνεπάγεται, υπό τους όρους του Κανονισμού Υπηρεσιακής Κατάστασης, πειθαρχική ευθύνη ή ευθύνη προς χρηματική αποζημίωση υπολόγου:

α) Απώλεια ή φθορά χρημάτων, αξιών ή εγγράφων των οποίων έχει τη φύλαξη, ή πρόκληση απώλειας ή φθοράς λόγω αμελείας του.

β) Τροποποίηση τραπεζικών λογαριασμών ή τρεχούμενων ταχυδρομικών λογαριασμών χωρίς να προηγηθεί ενημέρωση του διατάκτη.

c) Διενέργεια εισπράξεων ή πληρωμών που δεν είναι σύμφωνες με τα αντίστοιχα εντάλματα είσπραξης ή πληρωμής.

d) Παράλειψη είσπραξης των οφειλόμενων εσόδων.

Άρθρο 50

Τα ακόλουθα περιστατικά συνιστούν, ιδίως, παράπτωμα που μπορεί να συνεπάγεται, υπό τους όρους του Κανονισμού Υπηρεσιακής Κατάστασης, πειθαρχική ευθύνη ή ευθύνη προς χρηματική αποζημίωση υπολόγου παγίων προκαταβολών :

α) Απώλεια ή φθορά χρημάτων, αξιών ή εγγράφων των οποίων έχει τη φύλαξη, ή πρόκληση απώλειας ή φθοράς λόγω αμελείας του.

β) Αδυναμία αιτιολόγησης με κανονικά παραστατικά των πληρωμών που πραγματοποιεί.

γ) Διενέργεια πληρωμών σε άλλους πέραν των δικαιούχων.

δ) Παράλειψη είσπραξης των οφειλόμενων εσόδων.

ΚΕΦΑΛΑΙΟ 4 ΠΡΑΞΕΙΣ ΕΣΟΔΩΝ

Τμήμα 1 Γενικές διατάξεις

Άρθρο 51

Ο κοινοτικός οργανισμός υποβάλλει στην Επιτροπή, υπό όρους και με περιοδικότητα που έχουν συμφωνηθεί με αυτήν, αιτήσεις πληρωμής ολόκληρης ή μέρους της κοινοτικής επιχορήγησης, βάσει ταμειακής πρόβλεψης.

Άρθρο 52

Τα ποσά που καταβάλλονται στον Οργανισμό από την Επιτροπή στο πλαίσιο της επιχορήγησης φέρουν τόκους υπέρ του προϋπολογισμού των Κοινοτήτων.

Τμήμα 2 Πρόβλεψη απαίτησης

Άρθρο 53

Κάθε μέτρο ή κατάσταση που είναι σε θέση να δημιουργήσει ή να μεταβάλει μιαν απαίτηση του κοινοτικού οργανισμού αποτελεί εκ των προτέρων το αντικείμενο πρόβλεψης απαίτησης εκ μέρους του αρμόδιου διατάκτη.

Τμήμα 3 Βεβαιωση απαιτησησ

Άρθρο 54

1. Βεβαίωση μιας απαίτησης είναι η πράξη με την οποία ο διατάκτης ή ο εντολοδόχος αυτού:

α) επαληθεύει την ύπαρξη των οφειλών του οφειλέτη,

β) προσδιορίζει ή επαληθεύει την υπόσταση και το ύψος της οφειλής,

γ) επαληθεύει τους όρους υπό τους οποίους η οφειλή καθίσταται απαιτητή.

2. Κάθε απαίτηση που προσδιορίζεται ως βεβαία, εκκαθαρισμένη και απαιτητή πρέπει να βεβαιώνεται με ένταλμα είσπραξης προς τον υπόλογο, το οποίο συνοδεύεται από χρεωστικό σημείωμα προς τον οφειλέτη. Τα δύο αυτά έγγραφα συντάσσονται και αποστέλλονται από τον αρμόδιο διατάκτη.

3. Με την επιφύλαξη των εφαρμοστέων κανονιστικών και συμβατικών διατάξεων, κάθε απαίτηση μη επιστραφείσα μέχρι την καταληκτική ημερομηνία που καθορίζεται στο χρεωστικό σημείωμα φέρει τόκους σύμφωνα με τις διατάξεις του άρθρου 83 του κανονισμού περί λεπτομερών κανόνων εφαρμογής του γενικού δημοσιονομικού κανονισμού.

4. Σε δεόντως αιτιολογημένες περιπτώσεις, ορισμένα τρέχοντα έσοδα μπορούν να αποτελέσουν το αντικείμενο προσωρινών βεβαιώσεων.

Μια προσωρινή βεβαίωση καλύπτει περισσότερες της μιας μεμονωμένες εισπράξεις, οπότε αυτές δεν χρειάζεται να αποτελέσουν το αντικείμενο μεμονωμένης βεβαίωσης.

Πριν από τη λήξη του οικονομικού έτους, ο διατάκτης οφείλει να πραγματοποιεί τις αναγκαίες τροποποιήσεις των προσωρινών προβλέψεων, έτσι ώστε αυτές να αντιστοιχούν πλήρως στις απαιτήσεις που έχουν πράγματι βεβαιωθεί.

Τμήμα 4 Εντολη εισπραξης

Άρθρο 55

Εντολή είσπραξης είναι η πράξη με την οποία ο αρμόδιος διατάκτης παραγγέλλει στον υπόλογο, με την έκδοση εντάλματος είσπραξης, να εισπράξει απαίτηση την οποία έχει βεβαιώσει.

Τμήμα 5 Είσπραξη

Άρθρο 56

1. Τα αχρεωστήτως καταβληθέντα ποσά επιστρέφονται.

2. Ο υπόλογος αναλαμβάνει την εκτέλεση των ενταλμάτων είσπραξης των απαιτήσεων που έχουν εκδοθεί κατά τα δέοντα από τον αρμόδιο διατάκτη. Οφείλει δε να επιδεικνύει επιμέλεια, με σκοπό την εξασφάλιση της είσπραξης των εσόδων του κοινοτικού οργανισμού, και να φροντίζει για τη διαφύλαξη των δικαιωμάτων του.

3. Οσάκις ο αρμόδιος διατάκτης πρόκειται να παραιτηθεί από την είσπραξη βεβαιωθείσας απαίτησης, βεβαιώνεται ότι η παραίτηση είναι κανονική και σύμφωνη με τις αρχές της χρηστής δημοσιονομικής διαχείρισης.

Η παραίτηση από την είσπραξη βεβαιωθείσας απαίτησης επέρχεται με απόφαση του διατάκτη, η οποία πρέπει να είναι αιτιολογημένη. Ο διατάκτης δεν μπορεί να μεταβιβάσει την αρμοδιότητα της απόφασης αυτής.

Η απόφαση παραίτησης αναφέρει τις προσπάθειες που κατεβλήθησαν για την είσπραξη και τα νομικά και πραγματικά στοιχεία στα οποία βασίζεται.

4. Ο αρμόδιος διατάκτης ακυρώνει βεβαιωθείσα απαίτηση οσάκις η ανακάλυψη πραγματικού ή νομικού σφάλματος καταδεικνύει ότι η απαίτηση δεν έχει βεβαιωθεί ορθά. Η ακύρωση αυτή επέρχεται με απόφαση του αρμόδιου διατάκτη, η οποία πρέπει να είναι δεόντως αιτιολογημένη.

5. Ο αρμόδιος διατάκτης προσαρμόζει προς τα άνω ή προς τα κάτω το ποσό βεβαιωθείσας απαίτησης οσάκις η ανακάλυψη πραγματολογικού σφάλματος συνεπάγεται την τροποποίηση του ποσού της απαίτησης, υπό την προϋπόθεση ότι η τροποποίηση αυτή δεν συνεπάγεται την εγκατάλειψη του δικαιώματος που έχει βεβαιωθεί υπέρ του κοινοτικού οργανισμού. Η αναπροσαρμογή αυτή πραγματοποιείται με απόφαση του διατάκτη, η οποία πρέπει να είναι δεόντως αιτιολογημένη.

Άρθρο 57

1. Η πραγματική είσπραξη από τον υπόλογο οδηγεί στην πραγματοποίηση, από μέρους του υπόλογου, εγγραφής στους λογαριασμούς και στην ενημέρωση του αρμόδιου διατάκτη.

2. Για κάθε πληρωμή σε χρήμα στο ταμείο του υπολόγου εκδίδεται απόδειξη.

Άρθρο 58

1. Αν κατά την καταληκτική ημερομηνία που προβλέπεται στο χρεωστικό σημείωμα δεν έγινε πράγματι η είσπραξη, ο υπόλογος ενημερώνει σχετικά τον αρμόδιο διατάκτη και κινεί αμέσως τη διαδικασία ανάκτησης με κάθε νόμιμο μέσο, συμπεριλαμβανομένης, εφόσον συντρέχει περίπτωση, της είσπραξης με συμψηφισμό και, αν αυτός δεν είναι δυνατός, με αναγκαστική εκτέλεση.

2. Ο υπόλογος προβαίνει στην είσπραξη με συμψηφισμό, και μέχρι του ποσού των απαιτήσεων του κοινοτικού οργανισμού έναντι κάθε οφειλέτη ο οποίος κατέχει ο ίδιος απαίτηση βεβαία, εκκαθαρισμένη και απαιτητή έναντι του κοινοτικού οργανισμού, υπό την προϋπόθεση ότι ο συμψηφισμός είναι νομικά εφικτός.

Άρθρο 59

Συμπληρωματική προθεσμία για την πληρωμή μπορεί να χορηγηθεί από τον υπόλογο, σε συνεννόηση με τον αρμόδιο διατάκτη, μόνο μετά από έγγραφη και δεόντως αιτιολογημένη αίτηση του οφειλέτη, και υπό τους ακόλουθους δύο όρους :

α) Ο οφειλέτης δεσμεύεται να καταβάλει τόκους με το επιτόκιο που προβλέπεται στο άρθρο 83 του κανονισμού περί λεπτομερών κανόνων εφαρμογής του γενικού δημοσιονομικού κανονισμού, για όλη την περίοδο της χορηγηθείσας προθεσμίας μετά την αρχική καταληκτική ημερομηνία.

β) Συνιστά, με σκοπό να προστατευθούν τα δικαιώματα του κοινοτικού οργανισμού, χρηματική εγγύηση που καλύπτει την οφειλή τόσο ως προς το κεφάλαιο όσο και ως προς τους τόκους.

Τμήμα 6 Ειδικεσ διαταξεισ που εφαρμοζονται για τουσ φορουσ και τα τελη

Άρθρο 60

1. Ενόσω φόροι ή τέλη κατά την έννοια του άρθρου 5 στοιχείο α) του παρόντος κανονισμού εισπράττονται από τον Οργανισμό, αυτά αποτελούν, στην αρχή κάθε οικονομικού έτους, το αντικείμενο προσωρινής συνολικής εκτίμησης.

2. Κατά γενικόν κανόνα, η παροχή υπηρεσιών στο πλαίσιο των καθηκόντων που του έχουν ανατεθεί πραγματοποιείται από τον Οργανισμό μόνο μετά την εξ ολοκλήρου καταβολή του ποσού του αντίστοιχου φόρου ή τέλους.

3. Εάν, κατ' εξαίρεση, έχει πραγματοποιηθεί παροχή υπηρεσιών χωρίς να προηγηθεί η καταβολή του αντίστοιχου φόρου ή τέλους, εφαρμόζονται τα τμήματα 3, 4 και 5 του παρόντος κεφαλαίου.

ΚΕΦΑΛΑΙΟ 6 ΠΡΑΞΕΙΣ ΔΑΠΑΝΩΝ

Άρθρο 61

1. Κάθε δαπάνη αποτελεί αντικείμενο ανάληψης, εκκαθάρισης, εντολής πληρωμής και πληρωμής.

2. Κάθε ανάληψη δαπάνης πρέπει να έπεται απόφασης χρηματοδότησης.

3. Το πρόγραμμα εργασίας του κοινοτικού οργανισμού επέχει θέση απόφασης χρηματοδότησης για τις δραστηριότητες που καλύπτει, υπό την προϋπόθεση ότι αυτές είναι σαφώς προσδιορισμένες και τα σχετικά κριτήρια επακριβώς καθορισμένα.

4. Η διαχείριση των πιστώσεων διοικητικής λειτουργίας μπορεί να γίνει χωρίς να προηγηθεί απόφαση χρηματοδότησης.

Τμήμα 1 Ανάληψη δαπανησ

Άρθρο 62

1. Δημοσιονομική δέσμευση είναι η πράξη κράτησης των πιστώσεων που είναι αναγκαίες για την εκτέλεση μεταγενέστερων πληρωμών προς εκπλήρωση νομικής δέσμευσης.

2. Νομική δέσμευση είναι η πράξη με την οποία ο αρμόδιος διατάκτης δημιουργεί ή βεβαιώνει υποχρέωση από την οποία προκύπτει δαπάνη βαρύνουσα τον προϋπολογισμό.

3. Η δημοσιονομική δέσμευση είναι μεμονωμένη εφόσον ο δικαιούχος και το ποσό της δαπάνης έχουν προσδιορισθεί.

4. Η δημοσιονομική δέσμευση είναι συνολική εφόσον τουλάχιστον ένα από τα στοιχεία που είναι απαραίτητα για τον χαρακτηρισμό της μεμονωμένης δέσμευσης δεν έχει προσδιορισθεί.

5. Η δημοσιονομική δέσμευση είναι προσωρινή εφόσον προορίζεται να καλύψει τρέχουσες δαπάνες διοικητικής φύσης των οποίων είτε το ύψος είτε οι τελικοί δικαιούχοι δεν έχουν προσδιορισθεί οριστικά.

Η προσωρινή δημοσιονομική δέσμευση υλοποιείται είτε με τη σύναψη μιας ή περισσότερων μεμονωμένων νομικών δεσμεύσεων, που γεννούν το δικαίωμα για μεταγενέστερες πληρωμές, είτε, σε ορισμένες έκτακτες περιπτώσεις που συνδέονται με τις δαπάνες διαχείρισης του προσωπικού, απευθείας με πληρωμές.

Άρθρο 63

1. Για κάθε μέτρο που είναι δυνατόν να προκαλέσει δαπάνη εις βάρος του προϋπολογισμού, ο αρμόδιος διατάκτης οφείλει να προβαίνει εκ των προτέρων σε δημοσιονομική δέσμευση, πριν αναλάβει νομική δέσμευση έναντι τρίτων.

2. Οι μεμονωμένες νομικές δεσμεύσεις που αναφέρονται σε δημοσιονομικές δεσμεύσεις μεμονωμένες ή προσωρινές αναλαμβάνονται το αργότερο στις 31 Δεκεμβρίου του έτους N.

Κατά την εκπνοή της περιόδου που αναφέρεται στο πρώτο εδάφιο, το υπόλοιπο που δεν έχει καλυφθεί από αυτές τις δημοσιονομικές δεσμεύσεις αποδεσμεύεται από τον αρμόδιο διατάκτη.

3. Οι νομικές δεσμεύσεις για ενέργειες των οποίων η υλοποίηση εκτείνεται σε περισσότερα του ενός οικονομικά έτη καθώς και οι αντίστοιχες δημοσιονομικές δεσμεύσεις περιλαμβάνουν, εκτός εάν πρόκειται για δαπάνες προσωπικού, καταληκτική ημερομηνία εκτέλεσης, η οποία καθορίζεται σύμφωνα με την αρχή της χρηστής δημοσιονομικής διαχείρισης.

Τα τμήματα αυτών των δεσμεύσεων που δεν έχουν υλοποιηθεί έξι μήνες μετά την ως άνω καταληκτική ημερομηνία εκτέλεσης αποτελούν το αντικείμενο αποδέσμευσης σύμφωνα με το άρθρο 11.

Άρθρο 64

Κατά την έγκριση μιας δημοσιονομικής δέσμευσης, ο αρμόδιος διατάκτης βεβαιώνεται για:

α) την ακρίβεια του καταλογισμού στον προϋπολογισμό.

β) τη διαθεσιμότητα των πιστώσεων.

γ) το σύμμορφο της δαπάνης με τις εφαρμοστέες διατάξεις, ιδίως εκείνες της συστατικής πράξης, των δημοσιονομικών κανονιστικών ρυθμίσεων κάθε κοινοτικού οργανισμού, καθώς και κάθε πράξης κατ' εφαρμογή των ανωτέρω.

δ) την τήρηση της αρχής της χρηστής δημοσιονομικής διαχείρισης.

Τμήμα 2 Εκκαθάριση δαπανhσ

Άρθρο 65

Εκκαθάριση μιας δαπάνης είναι η πράξη με την οποία ο αρμόδιος διατάκτης:

α) επαληθεύει την ύπαρξη των δικαιωμάτων είσπραξης του πιστωτή,

β) επαληθεύει τους όρους υπό τους οποίους η απαίτηση καθίσταται απαιτητή,

γ) προσδιορίζει ή επαληθεύει την υπόσταση και το ποσό της απαίτησης.

Άρθρο 66

1. Κάθε εκκαθάριση δαπάνης βασίζεται σε δικαιολογητικά έγγραφα τα οποία πιστοποιούν τα δικαιώματα είσπραξης του πιστωτή βάσει βεβαίωσης των πράγματι παρασχεθεισών υπηρεσιών, παραδοθεισών προμηθειών ή εκτελεσθέντων έργων, ή βάσει άλλων εγγράφων που να δικαιολογούν την πληρωμή.

2. Η απόφαση εκκαθάρισης υλοποιείται με την υπογραφή ενός γραμματίου είσπραξης από τον αρμόδιο διατάκτη.

3. Στα πλαίσια μη μηχανογραφικού συστήματος, το γραμμάτιο είσπραξης εκδίδεται με σφραγίδα και υπογραφή του αρμόδιου διατάκτη. Σε μηχανογραφικό σύστημα, το γραμμάτιο είσπραξης εκδίδεται με επικύρωση, καλυπτόμενη από κωδικό πρόσβασης, εκ μέρους του αρμόδιου διατάκτη.

Τμήμα 3 Εντολή πληρωμής δαπανησ

Άρθρο 67

1. Εντολή πληρωμής δαπάνης είναι η πράξη με την οποία ο αρμόδιος διατάκτης παραγγέλλει στον υπόλογο, μέσω της έκδοσης εντάλματος πληρωμής, να πληρώσει το ποσό μιας δαπάνης την οποία έχει εκκαθαρίσει.

2. Στο ένταλμα πληρωμής τίθεται ημερομηνία και υπογραφή από τον αρμόδιο διατάκτη, στη συνέχεια δε διαβιβάζεται στον υπόλογο. Τα δικαιολογητικά έγγραφα φυλάσσονται από τον αρμόδιο διατάκτη σύμφωνα με το άρθρο 38 παρ. 5.

3. Εφόσον συντρέχει περίπτωση, το ένταλμα πληρωμής που διαβιβάζεται στον υπόλογο συνοδεύεται από βεβαίωση που πιστοποιεί την εγγραφή των αγαθών στα βιβλία απογραφής που αναφέρονται στο άρθρο 91.

Τμήμα 4 Πληρωμή δαπανησ

Άρθρο 68

1. Η πληρωμή πρέπει να βασίζεται στην απόδειξη ότι η αντίστοιχη ενέργεια υλοποιήθηκε σύμφωνα με τις διατάξεις της βασικής πράξης, κατά την έννοια του άρθρου 49 του γενικού δημοσιονομικού κανονισμού και της σύμβασης ή της συμφωνίας επιχορήγησης, καλύπτει δε μία από τις ακόλουθες πράξεις:

α) πληρωμή του συνόλου των οφειλόμενων ποσών,

β) πληρωμή των οφειλόμενων ποσών κατά τους εξής τρόπους :

i) προχρηματοδότηση, ενδεχομένως υποδιαιρούμενη σε πλείονες καταβολές.

ii) μια ή περισσότερες ενδιάμεσες πληρωμές.

iii) πληρωμή του υπολοίπου των οφειλόμενων ποσών.

Οι προχρηματοδοτήσεις καταλογίζονται, εν όλω ή εν μέρει, στις ενδιάμεσες πληρωμές.

Όλες οι προχρηματοδοτήσεις και οι ενδιάμεσες πληρωμές καταλογίζονται στην πληρωμή των υπολοίπων.

2. Η λογιστική διαχωρίζει, κατά τον χρόνο της εκτέλεσής τους, τα διάφορα είδη πληρωμών που αναφέρονται στην παράγραφο 1 .

Άρθρο 69

Η πληρωμή των δαπανών πραγματοποιείται από τον υπόλογο, εντός του ορίου των διαθέσιμων πιστώσεων.

Τμήμα 5 Προθεσμίες των πράξεων δαπανών

Άρθρο 70

Οι πράξεις εκκαθάρισης, εντολής πληρωμής και πληρωμής των δαπανών πρέπει να εκτελούνται εντός των προθεσμιών και σύμφωνα με τις διατάξεις των άρθρων 87 έως 103 του κανονισμού περί λεπτομερών κανόνων εφαρμογής του γενικού δημοσιονομικού κανονισμού.

ΚΕΦΑΛΑΙΟ 7 ΜΗΧΑΝΟΓΡΑΦΙΚΑ ΣΥΣΤΗΜΑΤΑ

Άρθρο 71

Σε περίπτωση διαχείρισης των εσόδων και δαπανών με μηχανογραφικά συστήματα, οι υπογραφές μπορούν να τίθενται με μηχανογραφική ή ηλεκτρονική διαδικασία.

ΚΕΦΑΛΑΙΟ 8 Ο ΕΣΩΤΕΡΙΚΟΣ ΕΛΕΓΚΤΗΣ

Άρθρο 72

1. Ο κοινοτικός οργανισμός διαθέτει θέση εσωτερικού ελεγκτή, ο οποίος ασκεί τα καθήκοντά του τηρώντας τα προσήκοντα διεθνή πρότυπα.

2. Σύμφωνα με το άρθρο 185 παρ. 3 του γενικού δημοσιονομικού κανονισμού, εσωτερικός ελεγκτής του κοινοτικού οργανισμού είναι ο εσωτερικός ελεγκτής της Επιτροπής, κατά την έννοια του άρθρου 85 του γενικού δημοσιονομικού κανονισμού. Με την ιδιότητά του αυτή, είναι υπεύθυνος έναντι του κοινοτικού οργανισμού για την επαλήθευση της εύρυθμης λειτουργίας των συστημάτων και των διαδικασιών εκτέλεσης του προϋπολογισμού.

Άρθρο 73

1. Ο εσωτερικός ελεγκτής συμβουλεύει τον Οργανισμό ως προς την αντιμετώπιση των κινδύνων, διατυπώνοντας ανεξάρτητα τη γνώμη του σχετικά με την ποιότητα των συστημάτων διαχείρισης και ελέγχου και εκδίδοντας συστάσεις για τη βελτίωση των όρων εκτέλεσης των πράξεων και για την προώθηση της χρηστής δημοσιονομικής διαχείρισης.

Ο εσωτερικός ελεγκτής είναι επιφορτισμένος με:

α) την εκτίμηση της επάρκειας και της αποτελεσματικότητας των εσωτερικών συστημάτων διαχείρισης, καθώς και των επιδόσεων των υπηρεσιών κατά την υλοποίηση των προγραμμάτων και των ενεργειών σε συσχετισμό με τους συναφείς κινδύνους. και

β) την εκτίμηση της επάρκειας και της ποιότητας των συστημάτων εσωτερικού ελέγχου που εφαρμόζονται για κάθε πράξη εκτέλεσης του προϋπολογισμού.

2. Ο εσωτερικός ελεγκτής ασκεί τα καθήκοντά του ως προς όλες τις δραστηριότητες και τις υπηρεσίες του κοινοτικού οργανισμού. Διαθέτει πλήρη και απεριόριστη πρόσβαση σε κάθε στοιχείο που είναι αναγκαίο για την άσκηση των καθηκόντων του.

3. Ο εσωτερικός ελεγκτής αναφέρει στο διοικητικό συμβούλιο και στον διευθυντή του κοινοτικού οργανισμού τις διαπιστώσεις και τις συστάσεις του. Αυτοί αναλαμβάνουν τη λήψη των επακόλουθων μέτρων των συστάσεων που προκύπτουν από τους ελέγχους.

4. Ο εσωτερικός ελεγκτής υποβάλλει στον Οργανισμό ετήσια έκθεση, στην οποία αναφέρει τον αριθμό και το είδος των διενεργηθέντων εσωτερικών ελέγχων, τις διατυπωθείσες συστάσεις και τη συνέχεια που εδόθη σε αυτές τις συστάσεις. Η εν λόγω ετήσια έκθεση αναφέρει, εξάλλου, και τα συστημικά προβλήματα που εντοπίσθηκαν από την εξειδικευμένη αρχή που έχει συσταθεί κατ' εφαρμογή του άρθρου 66 παρ. 4 του γενικού δημοσιονομικού κανονισμού.

5. Ο κοινοτικός οργανισμός διαβιβάζει ετησίως προς την αρμόδια για την απαλλαγή αρχή και προς την Επιτροπή έκθεση η οποία συντάσσεται από τον διευθυντή του κοινοτικού οργανισμού και συνοψίζει τον αριθμό και το είδος των εσωτερικών ελέγχων που πραγματοποιήθηκαν από τον εσωτερικό ελεγκτή, τις διατυπωθείσες συστάσεις και τη συνέχεια που εδόθη στις συστάσεις αυτές.

Άρθρο 74

Η ευθύνη του εσωτερικού ελεγκτή κατά την άσκηση των καθηκόντων του προσδιορίζεται σύμφωνα με το άρθρο 87 του γενικού δημοσιονομικού κανονισμού.

ΤΙΤΛΟΣ V ΑΝΑΘΕΣΗ ΤΩΝ ΔΗΜΟΣΙΩΝ ΣΥΜΒΑΣΕΩΝ

Άρθρο 75

Όσον αφορά την ανάθεση των δημοσίων συμβάσεων, εφαρμόζονται οι προσήκουσες διατάξεις του γενικού δημοσιονομικού κανονισμό και των λεπτομερών κανόνων εφαρμογής του.

ΤΙΤΛΟΣ VI ΕΠΙΧΟΡΗΓΗΣΕΙΣ ΧΟΡΗΓΟΥΜΕΝΕΣ ΑΠΟ ΤΟΝ ΟΡΓΑΝΙΣΜΟ

Άρθρο 76

Οσάκις ο κοινοτικός οργανισμός μπορεί να χορηγήσει επιχορηγήσεις σύμφωνα με τις διατάξεις της συστατικής του πράξης, εφαρμόζονται οι προσήκουσες διατάξεις του γενικού δημοσιονομικού κανονισμό και των λεπτομερών κανόνων εφαρμογής του.

ΤΙΤΛΟΣ VII ΑΠΟΔΟΣΗ ΤΩΝ ΛΟΓΑΡΙΑΣΜΩΝ ΚΑΙ ΛΟΓΙΣΤΙΚΗ

ΚΕΦΑΛΑΙΟ 1 ΑΠΟΔΟΣΗ ΤΩΝ ΛΟΓΑΡΙΑΣΜΩΝ

Άρθρο 77

Οι ετήσιοι λογαριασμοί του κοινοτικού οργανισμού περιλαμβάνουν:

α) τις δημοσιονομικές καταστάσεις του κοινοτικού οργανισμού,

β) τις καταστάσεις εκτέλεσης του προϋπολογισμού του κοινοτικού οργανισμού.

Οι λογαριασμοί του κοινοτικού οργανισμού συνοδεύονται από έκθεση επί της δημοσιονομικής και χρηματοοικονομικής διαχείρισης του οικονομικού έτους.

Άρθρο 78

Οι λογαριασμοί πρέπει να είναι τακτικοί, ειλικρινείς και πλήρεις, και να παρουσιάζουν πιστή απεικόνιση:

α) όσον αφορά τις δημοσιονομικές καταστάσεις, των στοιχείων ενεργητικού, παθητικού, των εσόδων και εξόδων, των δικαιωμάτων και υποχρεώσεων που δεν περιλαμβάνονται στο ενεργητικό και στο παθητικό, καθώς και των ταμειακών ροών.

β) όσον αφορά τις καταστάσεις εκτέλεσης του προϋπολογισμού, των στοιχείων εκτέλεσης του προϋπολογισμού ως προς τα έσοδα και τις δαπάνες.

Άρθρο 79

Οι δημοσιονομικές καταστάσεις καταρτίζονται βάσει των γενικώς παραδεκτών λογιστικών αρχών, οι οποίες αποσαφηνίζονται στους λεπτομερείς κανόνες εφαρμογής του γενικού δημοσιονομικού κανονισμού και έχουν ως εξής:

α) συνέχεια των δραστηριοτήτων,

β) σύνεση,

γ) σταθερότητα των λογιστικών μεθόδων,

δ) συγκρισιμότητα των πληροφοριών,

ε) ουσιαστικότητα,

στ) μη συμψηφισμός,

ζ) υπεροχή της πραγματικότητας έναντι της φαινομενικής κατάστασης,

η) αυτοτέλεια των χρήσεων.

Άρθρο 80

1. Σύμφωνα με την αρχή της αυτοτέλειας των χρήσεων, οι δημοσιονομικές καταστάσεις λαμβάνουν υπόψη τα έσοδα και τα έξοδα που αφορούν το εκάστοτε οικονομικό έτος, ανεξάρτητα από την ημερομηνία πληρωμής ή είσπραξης.

2. Η αξία των στοιχείων ενεργητικού και παθητικού προσδιορίζεται σε συνάρτηση με τους κανόνες αποτίμησης τους καθοριζόμενους από τις λογιστικές μεθόδους που προβλέπονται στο άρθρο 132 του γενικού δημοσιονομικού κανονισμού.

Άρθρο 81

1. Οι δημοσιονομικές καταστάσεις καταρτίζονται σε εκατομμύρια ευρώ και περιλαμβάνουν:

α) τον ισολογισμό και τον λογαριασμό οικονομικού αποτελέσματος, οι οποίοι παρουσιάζουν την περιουσιακή και χρηματοοικονομική κατάσταση καθώς και το οικονομικό αποτέλεσμα στις 31 Δεκεμβρίου του διαρρεύσαντος έτους. Παρουσιάζονται σύμφωνα με τη διάρθρωση που καθορίζεται στην οδηγία του Συμβουλίου σχετικά με τους ετήσιους λογαριασμούς εταιρειών ορισμένων μορφών, λαμβάνοντας ωστόσο υπόψη την ιδιαίτερη φύση των δραστηριοτήτων του κοινοτικού οργανισμού.

β) τον πίνακα ταμειακών ροών, ο οποίος εμφανίζει τις εισπράξεις και τις εκταμιεύσεις του οικονομικού έτους, καθώς και την τελική ταμειακή κατάσταση.

γ) την κατάσταση μεταβολών των ιδίων κεφαλαίων, η οποία παρουσιάζει λεπτομερώς τις αυξήσεις και τις μειώσεις που σημειώθηκαν κατά το οικονομικό έτος σε καθένα από τα στοιχεία των λογαριασμών κεφαλαίου.

2. Το παράρτημα των δημοσιονομικών καταστάσεων συμπληρώνει και σχολιάζει τα στοιχεία που παρουσιάζονται στις καταστάσεις τις προβλεπόμενες στην παράγραφο 1, παρέχει δε κάθε συμπληρωματικό στοιχείο που προβλέπεται από τη διεθνώς παραδεκτή λογιστική πρακτική, εφόσον τα στοιχεία αυτά είναι ενδεδειγμένα για η γνώση των δραστηριοτήτων του κοινοτικού οργανισμού.

Άρθρο 82

Οι καταστάσεις εκτέλεσης του προϋπολογισμού παρουσιάζονται σε εκατομμύρια ευρώ. Περιλαμβάνουν δε:

α) τον λογαριασμό δημοσιονομικού αποτελέσματος, ο οποίος ανακεφαλαιώνει όλες τις δημοσιονομικές πράξεις του οικονομικού έτους ως προς τα έσοδα και τις δαπάνες. Ο λογαριασμός αυτός ακολουθεί την ίδια διάρθρωση με τη διάρθρωση του προϋπολογισμού.

β) το παράρτημα του λογαριασμού δημοσιονομικού αποτελέσματος, το οποίο συμπληρώνει και σχολιάζει τα στοιχεία του εν λόγω λογαριασμού.

Άρθρο 83

Το αργότερο την 1η Μαρτίου μετά το οικονομικό έτος που έκλεισε, ο υπόλογος του κοινοτικού οργανισμού κοινοποιεί τους προσωρινούς λογαριασμούς του, συνοδευόμενους από την έκθεση επί της δημοσιονομικής και χρηματοοικονομικής διαχείρισης, κατά το άρθρο 77, στον υπόλογο της Επιτροπής, έτσι ώστε αυτός να μπορέσει να προβεί στη λογιστική ενοποίηση κατά το άρθρο 127 του γενικού δημοσιονομικού κανονισμού.

Άρθρο 84

1. Σύμφωνα με τις διατάξεις του άρθρου 129 του γενικού δημοσιονομικού κανονισμού, το Ελεγκτικό Συνέδριο διατυπώνει, το αργότερο στις 15 Ιουνίου, τις παρατηρήσεις του επί των προσωρινών λογαριασμών καθενός από τα όργανα και τους οργανισμούς που προβλέπονται στο άρθρο 185 του ίδιου ως άνω κανονισμού.

2. Μετά την παραλαβή των παρατηρήσεων του Ελεγκτικού Συνεδρίου επί των προσωρινών λογαριασμών του κοινοτικού οργανισμού, ο διευθυντής καταρτίζει τους οριστικούς λογαριασμούς του κοινοτικού οργανισμού με δική του ευθύνη και τους διαβιβάζει στο διοικητικό συμβούλιο του κοινοτικού οργανισμού, το οποίο διατυπώνει τη γνώμη του επί των λογαριασμών αυτών.

3. Το αργότερο την 1η Ιουλίου μετά το οικονομικό έτος που έκλεισε, ο διευθυντής του κοινοτικού οργανισμού διαβιβάζει τους ως άνω οριστικούς λογαριασμούς, συνοδευόμενους από τη γνώμη του διοικητικού συμβουλίου, προς τον υπόλογο της Επιτροπής και το Ελεγκτικό Συνέδριο, καθώς και προς το Ευρωπαϊκό Κοινοβούλιο και το Συμβούλιο.

4. Οι οριστικοί λογαριασμοί του κοινοτικού οργανισμού δημοσιεύονται στην Επίσημη Εφημερίδα, το αργότερο στις 31 Οκτωβρίου μετά το οικονομικό έτος που έκλεισε.

5. Το αργότερο στις 30 Σεπτεμβρίου, ο διευθυντής του κοινοτικού οργανισμού αποστέλλει προς το Ελεγκτικό Συνέδριο απάντηση επί των παρατηρήσεών που αυτό διατυπώνει στο πλαίσιο της ετήσιας έκθεσής του.

ΚΕΦΑΛΑΙΟ 2 ΛΟΓΙΣΤΙΚΗ

Τμήμα 1 Κοινές διατάξεις

Άρθρο 85

1. Λογιστική του κοινοτικού οργανισμού είναι το σύστημα οργάνωσης των δημοσιονομικών και χρηματοοικονομικών πληροφοριακών στοιχείων κατά τρόπο που να επιτρέπει τη συγκέντρωση, ταξινόμηση και καταχώριση των αριθμητικών δεδομένων.

2. Η λογιστική αποτελείται από τη γενική λογιστική και την λογιστική του προϋπολογισμού. Αυτές οι δύο μορφές λογιστικής τηρούνται ανά ημερολογιακό έτος, σε ευρώ.

3. Τα δεδομένα της γενικής λογιστικής και της λογιστικής του προϋπολογισμού εγκρίνονται κατά το κλείσιμο του οικονομικού έτους, με σκοπό την κατάρτιση των λογαριασμών που αναφέρονται στο κεφάλαιο 1.

4. Οι παράγραφοι 2 και 3 δεν εμποδίζουν την τήρηση, από μέρους του διατάκτη, και αναλυτικής λογιστικής.

Άρθρο 86

Οι λογιστικοί κανόνες και μέθοδοι, καθώς και το εναρμονισμένο λογιστικό σχέδιο προς εφαρμογή από τον Οργανισμό εγκρίνονται από τον υπόλογο της Επιτροπής, σύμφωνα με το άρθρο 133 του γενικού δημοσιονομικού κανονισμού.

Τμήμα 2 Γενικη λογιστικη

Άρθρο 87

Η γενική λογιστική καταγράφει με χρονολογική σειρά, και βάσει της μεθόδου της διπλής λογιστικής, τα συμβάντα και τις πράξεις που επηρεάζουν την οικονομική, χρηματοοικονομική και περιουσιακή κατάσταση του κοινοτικού οργανισμού.

Άρθρο 88

1. Οι διάφορες κινήσεις ανά λογαριασμό, καθώς και τα υπόλοιπά τους, εγγράφονται στα λογιστικά βιβλία.

2. Κάθε λογιστική εγγραφή, συμπεριλαμβανομένων και των λογιστικών διορθώσεων, βασίζεται σε δικαιολογητικά, στα οποία και παραπέμπει.

3. Το λογιστικό σύστημα πρέπει να επιτρέπει την απεικόνιση όλων των λογιστικών εγγραφών.

Άρθρο 89

Μετά το κλείσιμο του οικονομικού έτους, και μέχρι την ημερομηνία απόδοσης των οριστικών λογαριασμών, ο υπόλογος του κοινοτικού οργανισμού προβαίνει στις διορθώσεις οι οποίες, χωρίς να συνεπάγονται εκταμίευση ή είσπραξη εις βάρος αυτού του οικονομικού έτους, είναι αναγκαίες για την τακτική, πιστή και ειλικρινή παρουσίαση των λογαριασμών.

Τμήμα 3 Λογιστικη του προϋπολογισμου

Άρθρο 90

1. Η λογιστική του προϋπολογισμού επιτρέπει να παρακολουθείται λεπτομερώς η εκτέλεση του προϋπολογισμού.

2. Για τους σκοπούς της παραγράφου 1, η λογιστική του προϋπολογισμού καταγράφει όλες τις προβλεπόμενες στον τίτλο IV του παρόντος κανονισμού πράξεις εκτέλεσης του προϋπολογισμού ως προς τα έσοδα και τις δαπάνες.

ΚΕΦΑΛΑΙΟ 4 ΑΠΟΓΡΑΦΗ ΤΩΝ ΠΑΓΙΩΝ ΣΤΟΙΧΕΙΩΝ ΕΝΕΡΓΗΤΙΚΟΥ

Άρθρο 91

1. Ο κοινοτικός οργανισμός τηρεί κατά ποσότητα και κατ' αξία, σύμφωνα με το υπόδειγμα που εγκρίνεται από τον υπόλογο της Επιτροπής, βιβλία απογραφής όλων των ενσώματων, άυλων και χρηματοοικονομικών παγίων στοιχείων που αποτελούν την περιουσία των Κοινοτήτων.

Ο κοινοτικός οργανισμός επαληθεύει τη συμφωνία μεταξύ των εγγραφών των βιβλίων απογραφής και της πραγματικότητας.

2. Οι πωλήσεις κινητών αποτελούν αντικείμενο της κατάλληλης δημοσιοποίησης.

ΤΙΤΛΟΣ VIII ΕΞΩΤΕΡΙΚΟΣ ΕΛΕΓΧΟΣ ΚΑΙ ΑΠΑΛΛΑΓΗ

ΚΕΦΑΛΑΙΟ 1 ΕΞΩΤΕΡΙΚΟΣ ΕΛΕΓΧΟΣ

Άρθρο 92

Το Ελεγκτικό Συνέδριο εξετάζει τους λογαριασμούς του κοινοτικού οργανισμού σύμφωνα με το άρθρο 248 της Συνθήκης ΕΚ.

Άρθρο 93

1. Ο κοινοτικός οργανισμός κοινοποιεί στο Ελεγκτικό Συνέδριο τον οριστικώς εγκριθέντα προϋπολογισμό. Ενημερώνει δε το ταχύτερο δυνατόν το Ελεγκτικό Συνέδριο σχετικά με όλες τις αποφάσεις και πράξεις του κατ' εφαρμογή των άρθρων 10, 14, 19 και 23.

2. Ο κοινοτικός οργανισμός διαβιβάζει στο Ελεγκτικό Συνέδριο τις εσωτερικές κανονιστικές ρυθμίσεις που θεσπίζει σε δημοσιονομικά θέματα.

3. Ο διορισμός των διατακτών, των εσωτερικών ελεγκτών, των υπολόγων και των υπολόγων παγίων προκαταβολών, καθώς και οι μεταβιβάσεις αρμοδιοτήτων που γίνονται δυνάμει των άρθρων 34, 43 παρ. 1 και 4, και 44 κοινοποιούνται στο Ελεγκτικό Συνέδριο.

Άρθρο 94

Τον έλεγχο που πραγματοποιείται από το Ελεγκτικό Συνέδριο διέπουν τα άρθρα 139 έως 144 του γενικού δημοσιονομικού κανονισμού.

ΚΕΦΑΛΑΙΟ 2 ΑΠΑΛΛΑΓΗ

Άρθρο 95

1. Μετά από σύσταση του Συμβουλίου, το Ευρωπαϊκό Κοινοβούλιο προβαίνει μέχρι την 30ή Απριλίου του έτους Ν+2 στην απαλλαγή του διευθυντή του κοινοτικού οργανισμού για την εκτέλεση του προϋπολογισμού του οικονομικού έτους N.

2. Αν δεν είναι δυνατόν να τηρηθεί η διορία που προβλέπεται στην παράγραφο 1, το Ευρωπαϊκό Κοινοβούλιο ή το Συμβούλιο ενημερώνει τον Οργανισμό για τους λόγους καθυστέρησης της απόφασης.

3. Στην περίπτωση όπου το Ευρωπαϊκό Κοινοβούλιο αναβάλλει την απόφαση για τη χορήγηση της απαλλαγής, ο διευθυντής του κοινοτικού οργανισμού προσπαθεί να λάβει, το συντομότερο δυνατόν, τα μέτρα που είναι σε θέση να επιτρέψουν και να διευκολύνουν την άρση των εμποδίων για την έκδοση της απόφασης αυτής.

Άρθρο 96

1. Η απόφαση απαλλαγής αναφέρεται στους λογαριασμούς όλων των εσόδων και των δαπανών του κοινοτικού οργανισμού, καθώς και στο υπόλοιπο που προκύπτει από αυτούς, όπως και στο ενεργητικό και το παθητικό του κοινοτικού οργανισμού που εμφανίζονται στον δημοσιονομικό ισολογισμό.

2. Εν όψει της χορήγησης της απαλλαγής, το Ευρωπαϊκό Κοινοβούλιο εξετάζει, μετά το Συμβούλιο, τους λογαριασμούς, τις δημοσιονομικές καταστάσεις και τον ισολογισμό του κοινοτικού οργανισμού. Εξετάζει επίσης την ετήσια έκθεση του Ελεγκτικού Συνεδρίου, συνοδευόμενη από τις απαντήσεις του διευθυντή του κοινοτικού οργανισμού, καθώς και τις σχετικές ειδικές εκθέσεις του, σε σχέση με το οικείο οικονομικό έτος, όπως και τη δήλωσή του που βεβαιώνει την αξιοπιστία των λογαριασμών και τη νομιμότητα και κανονικότητα των σχετικών πράξεων.

3. Ο διευθυντής υποβάλλει στο Ευρωπαϊκό Κοινοβούλιο, μετά από αίτημά του, κάθε στοιχείο που απαιτείται για τον έλεγχο της εκτέλεσης του προϋπολογισμού του οικείου οικονομικού έτους.

Άρθρο 97

1. Ο διευθυντής του κοινοτικού οργανισμού λαμβάνει όλα τα κατάλληλα μέτρα για να ανταποκριθεί στις παρατηρήσεις που συνοδεύουν την απόφαση απαλλαγής του Ευρωπαϊκού Κοινοβουλίου, καθώς και στα σχόλια που συνοδεύουν τη σύσταση απαλλαγής που έχει εκδοθεί από το Συμβούλιο.

2. Μετά από σχετικό αίτημα του Ευρωπαϊκού Κοινοβουλίου ή του Συμβουλίου, ο διευθυντής του κοινοτικού οργανισμού συντάσσει έκθεση σχετικά με τα μέτρα που έλαβε ως επακόλουθα αυτών των παρατηρήσεων και σχολίων. Την έκθεση αυτή διαβιβάζει στην Επιτροπή.

ΤΙΤΛΟΣ Χ ΤΕΛΙΚΕΣ ΚΑΙ ΜΕΤΑΒΑΤΙΚΕΣ ΔΙΑΤΑΞΕΙΣ

Άρθρο 98

1. Οι προθεσμίες που καθορίζονται στο άρθρο 84 εφαρμόζονται για πρώτη φορά για το οικονομικό έτος 2005.

2. Για τα προγενέστερα οικονομικά έτη, οι προθεσμίες αυτές καθορίζονται αντίστοιχα ως εξής:

α) 15η Σεπτεμβρίου, για το άρθρο 84 παράγραφος 3.

β) 30ή Νοεμβρίου, για το άρθρο 84 παράγραφος 4.

γ) 31η Οκτωβρίου, για το άρθρο 84 παράγραφος 5.

Άρθρο 99

Για τα δημοσιονομικά ζητήματα που εμπίπτουν στις αντίστοιχες αρμοδιότητές τους, το Ευρωπαϊκό Κοινοβούλιο, το Συμβούλιο και η Επιτροπή έχουν εξουσιοδοτηθεί να αποκτούν όλα τα αναγκαία πληροφοριακά στοιχεία και δικαιολογητικά.

Άρθρο 100

Το διοικητικό συμβούλιο του κοινοτικού οργανισμού, βάσει σχετικής πρότασης του διευθυντή και μετά τη σύμφωνη γνώμη της Επιτροπής κατά τις διατάξεις του άρθρου 185 του γενικού δημοσιονομικού κανονισμού, θεσπίζει, ενόσω τούτο είναι αναγκαίο, τους λεπτομερείς κανόνες εφαρμογής του δικού του δημοσιονομικού κανονισμού.

Άρθρο 101

Μετά την έναρξη της ισχύος του παρόντος κανονισμού, κάθε κοινοτικός οργανισμός του άρθρου 185 του γενικού δημοσιονομικού κανονισμού οφείλει να εκδώσει νέον δημοσιονομικό κανονισμό πριν από την 1η Ιανουαρίου 2003 ή, σε κάθε περίπτωση, εντός έξι μηνών από την ημέρα που θα περιληφθεί στο πεδίο εφαρμογής του άρθρου 185 λόγω χορήγησης επιχορήγησης εγγραφόμενης στον γενικό προϋπολογισμό των Ευρωπαϊκών Κοινοτήτων.

Άρθρο 102

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για την Επιτροπή

[...]

Μέλος της Επιτροπής